02019R1122 — LT — 01.01.2021 — 001.001

Šis tekstas yra skirtas tik informacijai ir teisinės galios neturi. Europos Sąjungos institucijos nėra teisiškai atsakingos už jo turinį. Autentiškos atitinkamų teisės aktų, įskaitant jų preambules, versijos skelbiamos Europos Sąjungos oficialiajame leidinyje ir pateikiamos svetainėje „EUR-Lex“. Oficialūs tekstai tiesiogiai prieinami naudojantis šiame dokumente pateikiamomis nuorodomis

►B KOMISIJOS DELEGUOTASIS REGLAMENTAS (ES) 2019/1122 2019 m. kovo 12 d. kuriuo papildomos Europos Parlamento ir Tarybos direktyvos 2003/87/EB nuostatos dėl Sąjungos registro veikimo (Tekstas svarbus EEE) (OL L 177 2019.7.2, p. 3)

Iš dalies keičiamas:









▼B

KOMISIJOS DELEGUOTASIS REGLAMENTAS (ES) 2019/1122

2019 m. kovo 12 d.

kuriuo papildomos Europos Parlamento ir Tarybos direktyvos 2003/87/EB nuostatos dėl Sąjungos registro veikimo

(Tekstas svarbus EEE)







I ANTRAŠTINĖ DALIS

BENDROSIOS NUOSTATOS







1 SKYRIUS

Dalykas, taikymo sritis ir apibrėžtys

1 straipsnis

Dalykas

Šiuo reglamentu nustatomi Sąjungos registro ir Direktyvos 2003/87/EB 20 straipsnio 1 dalyje numatyto atskiro sandorių žurnalo bendrieji, administravimo ir techninės priežiūros reikalavimai.

2 straipsnis

Taikymo sritis

Šis reglamentas taikomas apyvartiniams taršos leidimams (ATL), sukurtiems naudoti Europos Sąjungos apyvartinių taršos leidimų prekybos sistemoje (ES ATLPS).

▼M1

Šis reglamentas taip pat taikomas metinės išmetamųjų teršalų kvotos vienetams (MITKV).

▼B

3 straipsnis

Apibrėžtys

Šiame reglamente vartojami terminai, apibrėžti Reglamento (ES) Nr. 1031/2010 3 straipsnyje ir Komisijos deleguotojo reglamento (ES) 2019/331 ( 1 ) 3 straipsnyje. Kitų vartojamų terminų apibrėžtys:

1) vyriausiasis administratorius – pagal Direktyvos 2003/87/EB 20 straipsnį Komisijos paskirtas asmuo;

2) nacionalinis administratorius – pagal 7 straipsnį paskirtas subjektas, atsakingas už Sąjungos registre esančių naudotojų sąskaitų, priklausančių valstybės narės jurisdikcijai, administravimą tos valstybės narės vardu;

3) sąskaitos turėtojas – sąskaitą Sąjungos registre turintis fizinis arba juridinis asmuo;

4) sąskaitos informacija – visa sąskaitai atidaryti arba tikrintojui registruoti būtina informacija, įskaitant visą informaciją apie priskirtus atstovus;

5) kompetentinga institucija – valstybės narės pagal Direktyvos 2003/87/EB 18 straipsnį paskirta (-os) institucija (-os);

6) tikrintojas – tikrintojas, apibrėžtas Komisijos įgyvendinimo reglamento (ES) 2018/2067 ( 2 ) 3 straipsnio 3 punkte;

7) aviacijos ATL – pagal Direktyvos 2003/87/EB 3c straipsnio 2 dalį sukurti ATL, įskaitant tuo pačiu tikslu sukurtus apyvartinių taršos leidimų prekybos sistemų, susietų su ES ATLPS pagal tos direktyvos 25 straipsnį, ATL;

8) paprastieji ATL – visi kiti pagal Direktyvą 2003/87/EB sukurti ATL, įskaitant apyvartinių taršos leidimų prekybos sistemų, susietų su ES ATLPS pagal tos direktyvos 25 straipsnį, ATL;

9) veiksmas – automatizuotomis techninėmis priemonėmis atliekamas su Sąjungos registre esančia sąskaita arba vienetu susijęs veiksmas;

10) įvykdymas – vykdyti pasiūlyto veiksmo patvirtinimas galutiniu: užbaigimas, jei įvykdomos visos sąlygos, arba nutraukimas;

11) darbo diena – bet kuri metų diena nuo pirmadienio iki penktadienio;

▼M1

12) sandoris – ATL arba metinės išmetamųjų teršalų kvotos vieneto pervedimo iš vienos sąskaitos į kitą veiksmas Sąjungos registre;

▼B

13) atsisakymas – veiklos vykdytojo arba orlaivių naudotojo atsiskaitymas ATL už patikrintą jo įrenginio arba orlaivių išmetamųjų teršalų kiekį;

14) panaikinimas – galutinis ATL pašalinimas jo turėtojo sprendimu nepanaudojant šio ATL atsiskaityti už patikrintą išmetamųjų teršalų kiekį;

15) pinigų plovimas – pinigų plovimas, apibrėžtas Direktyvos (ES) 2015/849 1 straipsnio 3 dalyje;

16) sunkus nusikaltimas – sunkus nusikaltimas, apibrėžtas Direktyvos (ES) 2015/849 3 straipsnio 4 punkte;

17) teroristų finansavimas – teroristų finansavimas, apibrėžtas Direktyvos (ES) 2015/849 1 straipsnio 5 dalyje;

18) direktoriai – vadovaujamas pareigas einantys asmenys, apibrėžti Reglamento (ES) Nr. 596/2014 3 straipsnio 1 dalies 25 punkte;

19) patronuojančioji įmonė – patronuojančioji įmonė, apibrėžta Europos Parlamento ir Tarybos direktyvos 2013/34/ES ( 3 ) 2 straipsnio 9 punkte;

20) patronuojamoji įmonė – patronuojamoji įmonė, apibrėžta Direktyvos 2013/34/ES 2 straipsnio 10 punkte;

21) grupė – grupė, apibrėžta Direktyvos 2013/34/ES 2 straipsnio 11 punkte;

22) pagrindinė sandorio šalis – pagrindinė sandorio šalis, apibrėžta Europos Parlamento ir Tarybos reglamento (ES) Nr. 648/2012 ( 4 ) 2 straipsnio 1 punkte;

▼M1

23) PPR reikalavimų vykdymo laikotarpis – laikotarpis nuo 2021 m. sausio 1 d. iki 2030 m. gruodžio 31 d., kuriuo valstybės narės turi apriboti savo šiltnamio efektą sukeliančių dujų kiekį pagal Reglamentą (ES) 2018/842;

24) metinės išmetamųjų teršalų kvotos vienetas – valstybės narės metinės išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį, dalis, lygi vienai anglies dioksido ekvivalento tonai.

▼B







2 SKYRIUS

Registrų sistema

4 straipsnis

Sąjungos registras

1. Sąjungos registrą, įskaitant jo techninę infrastruktūrą, tvarko ir prižiūri vyriausiasis administratorius.

▼M1

2. Valstybės narės naudoja Sąjungos registrą siekdamos įvykdyti įsipareigojimus pagal Direktyvos 2003/87/EB 19 straipsnį ir Reglamento (ES) 2018/842 12 straipsnį. Sąjungos registre nacionaliniai administratoriai ir sąskaitų turėtojai gali atlikti šiame reglamente nustatytus veiksmus.

▼B

3. Vyriausiasis administratorius užtikrina, kad Sąjungos registras atitiktų aparatinės įrangos, tinklo bei programinės įrangos ir saugumo reikalavimus, nustatytus šio reglamento 75 straipsnyje nurodytose keitimosi duomenimis ir techninėse specifikacijose.

5 straipsnis

Europos Sąjungos sandorių žurnalas

1. Pagal Direktyvos 2003/87/EB 20 straipsnį sukuriamas Europos Sąjungos sandorių žurnalas (ESSŽ) – standartizuota elektroninė sandorių, kuriems taikomas šis reglamentas, duomenų bazė.

2. Vyriausiasis administratorius tvarko ir prižiūri ESSŽ pagal šio reglamento nuostatas.

3. Vyriausiasis administratorius užtikrina, kad EESŽ būtų galima patikrinti ir užregistruoti visus šiame reglamente nurodytus veiksmus ir kad jis atitiktų aparatinės įrangos, tinklo bei programinės įrangos reikalavimus, nustatytus šio reglamento 75 straipsnyje nurodytose keitimosi duomenimis ir techninėse specifikacijose.

4. Vyriausiasis administratorius užtikrina, kad EESŽ būtų galima užregistruoti visus I antraštinės dalies 3 skyriuje ir II ir III antraštinėse dalyse nurodytus veiksmus.

6 straipsnis

Registrus ir Europos Sąjungos sandorių žurnalą jungiantys ryšių kanalai

1. Vyriausiasis administratorius užtikrina, kad būtų palaikomas Sąjungos registrą su šiltnamio efektą sukeliančių dujų apyvartinių taršos leidimų prekybos sistemų, dėl kurių pagal Direktyvos 2003/87/EB 25 straipsnį sudarytas galiojantis susiejimo susitarimas, registrais jungiantis ryšių kanalas, kad juo būtų galima pranešti apie su ATL susijusius sandorius.

2. Vyriausiasis administratorius užtikrina, kad būtų palaikomas tiesioginis Sąjungos registrą su ESSŽ jungiantis ryšių kanalas, kad būtų galima tikrinti ir registruoti su ATL susijusius sandorius ir I antraštinės dalies 3 skyriuje nustatytus sąskaitų valdymo veiksmus. Visi su ATL susiję sandoriai sudaromi Sąjungos registre ir registruojami ir tikrinami ESSŽ. Vyriausiasis administratorius gali sukurti ESSŽ ir stojimo į Sąjungą sutartį pasirašiusios trečiosios šalies registrą jungiantį apribotą ryšių kanalą.

7 straipsnis

Nacionaliniai administratoriai

1. Kiekviena valstybė narė paskiria nacionalinį administratorių. Valstybės narės nacionaliniam administratoriui, kaip nustatyta I priede, suteikiama prieiga prie tos valstybės narės sąskaitų ir jos jurisdikcijai priklausančių Sąjungos registro sąskaitų ir jis tas sąskaitas administruoja pagal 10 straipsnį.

2. Valstybės narės ir Komisija užtikrina, kad nekiltų nacionalinių administratorių, vyriausiojo administratoriaus ir sąskaitų turėtojų interesų konfliktas.

3. Kiekviena valstybė narė Komisijai praneša savo nacionalinio administratoriaus tapatybės ir kontaktinius duomenis, įskaitant saugumo incidento atvejams skirtą skubaus ryšio telefono numerį.

4. Komisija šio reglamento įgyvendinimą koordinuoja su kiekvienos valstybės narės nacionaliniu administratoriumi ir vyriausiuoju administratoriumi. Visų pirma Komisija pagal Sutartis tinkamai konsultuojasi dėl klausimų ir procedūrų, susijusių su šiuo reglamentu reglamentuojamų registrų tvarkymu ir šio reglamento įgyvendinimu. Bendradarbiavimo sąlygos, dėl kurių susitaria vyriausiasis administratorius ir nacionaliniai administratoriai, apima bendras šio reglamento įgyvendinimo veiklos procedūras, Sąjungos registro pakeitimų ir incidentų valdymo procedūras, technines Sąjungos registro ir ESSŽ veikimo ir patikimumo specifikacijas ir nuostatas dėl asmens duomenų, surinktų pagal šį reglamentą, valdytojų užduočių. Bendradarbiavimo sąlygos gali apimti nuostatas dėl Sąjungos registro išorinių ryšių kanalų konsolidavimo, informacinių technologijų infrastruktūros ir prieigos prie naudotojų sąskaitų suteikimo tvarkos. Siekiant užtikrinti vienodą I antraštinės dalies 3 skyriaus taikymą, kas dvejus metus vyriausiasis administratorius pateikia nacionaliniams administratoriams ataskaitą apie atitinkamą kiekvienos valstybės narės taikomą praktiką.

▼M1

5. Vyriausiasis administratorius, kompetentingos institucijos ir nacionaliniai administratoriai atlieka tik tuos veiksmus, kurie yra būtini atitinkamoms jų funkcijoms pagal Direktyvą 2003/87/EB ir Reglamentą (ES) 2018/842 vykdyti.

▼B







3 SKYRIUS

Sąskaitos







1 skirsnis

Visoms sąskaitoms taikomos bendrosios nuostatos

8 straipsnis

Sąskaitos

1. Valstybės narės ir vyriausiasis administratorius užtikrina, kad Sąjungos registre būtų I priede nurodytos sąskaitos.

2. Kiekvieno tipo sąskaitoje gali būti I priede nustatytų rūšių vienetai.

9 straipsnis

Sąskaitos statusas

1. Sąskaitos statusas gali būti vienas iš šių: „atidaryta“, „užblokuota“, „laukiama uždarymo“ arba „uždaryta“. Tam tikrais metais sąskaitos statusas taip pat gali būti „pašalinta“.

2. Iš užblokuotų sąskaitų negalima inicijuoti jokių veiksmų, išskyrus 22, 31 ir 56 straipsniuose nurodytus veiksmus.

3. Kol siekiant išvengti uždarymo taikomos taisomosios priemonės arba kol įvykdomos uždarymo sąlygos, bet ne ilgiau nei 10 metų, prieš uždarant sąskaitą jos statusas gali būti pakeistas į „laukiama uždarymo“. Iš sąskaitų, kurių statusas yra „laukiama uždarymo“, negalima inicijuoti jokių veiksmų, į jas negali būti pervedami vienetai, o bet kokia prieiga prie šių sąskaitų laikinai sustabdoma. Sąskaitos statusas „laukiama uždarymo“ gali būti pakeistas į statusą „atidaryta“ tik jeigu įvykdomos visos sąskaitos atidarymo sąlygos.

4. Iš uždarytų sąskaitų negalima inicijuoti jokių veiksmų. Uždaryta sąskaita negali būti iš naujo atidaryta ir į ją negali būti pervedami jokie vienetai.

5. Jei įrenginys pašalinamas iš ES ATLPS pagal Direktyvos 2003/87/EB 27 arba 27a straipsnį, nacionalinis administratorius pašalinimo laikotarpiu nurodo, kad atitinkamo veiklos vykdytojo sąskaitos statusas yra „pašalinta“.

6. Kompetentingai institucijai pranešus, kad orlaivių naudotojo skrydžiai tam tikrais metais nebėra įtraukti į ES ATLPS pagal Direktyvos 2003/87/EB I priedą, nacionalinis administratorius, iš anksto pranešęs atitinkamam orlaivių naudotojui, nurodo, kad jo sąskaitos statusas yra „pašalinta“, kol kompetentinga institucija praneša, kad orlaivių naudotojo skrydžiai vėl įtraukti į ES ATLPS.

7. Iš pašalintų sąskaitų negalima inicijuoti jokių veiksmų, išskyrus 22 bei 57 straipsniuose nurodytus veiksmus ir 31 bei 56 straipsniuose nurodytus veiksmus, vykdomus laikotarpiu, kuriuo sąskaita nebuvo pašalinta.

10 straipsnis

Sąskaitų administravimas

1. Kiekviena sąskaita turi administratorių, kuris yra atsakingas už jos administravimą valstybės narės arba Sąjungos vardu.

2. Administratorius paskiriamas kiekvieno tipo sąskaitoms, kaip nurodyta I priede.

3. Sąskaitos administratorius pagal šį reglamentą atidaro sąskaitą, laikinai sustabdo prieigą prie jos, uždaro sąskaitą, keičia jos statusą, tvirtina įgaliotuosius atstovus, suteikia leidimą atlikti tuos sąskaitos duomenų pakeitimus, kuriuos turi patvirtinti administratorius, inicijuoja sandorius, kuriuos inicijuoti prašo sąskaitos turėtojo atstovas ar sąskaitos turėtojas pagal 20 straipsnio 6 ir 7 dalis, ir inicijuoja sandorius, kuriuos inicijuoti nurodo kompetentinga institucija arba atitinkama teisėsaugos institucija.

4. Administratorius gali pareikalauti sąskaitų turėtojų ir jų įgaliotųjų atstovų patvirtinti, kad sutinka laikytis su šiuo reglamentu suderinamų tinkamų sąlygų, atsižvelgdamas į II priede nustatytus klausimus.

5. Sąskaitoms taikomi jų administratoriaus valstybės narės įstatymai, jos priklauso tos valstybės narės jurisdikcijai ir laikoma, kad jose esantys vienetai yra tos valstybės narės teritorijoje.

11 straipsnis

Vyriausiojo administratoriaus siunčiami pranešimai

Vyriausiasis administratorius, naudodamas automatizuotą mechanizmą, apibūdintą 75 straipsnyje nurodytose keitimosi duomenimis ir techninėse specifikacijose, praneša sąskaitos turėtojo atstovams ir nacionaliniam administratoriui apie pasiūlymą vykdyti ir užbaigti arba nutraukti visus su sąskaita susijusius veiksmus ir apie sąskaitos statuso pasikeitimą. Pranešimai siunčiami sąskaitos administratoriaus valstybės narės oficialiąja kalba (-omis).







2 skirsnis

Sąskaitų atidarymas ir atnaujinimas

▼M1

12 straipsnis

Vyriausiojo administratoriaus administruojamų sąskaitų atidarymas

1. Vyriausiasis administratorius Sąjungos registre atidaro visas ATLPS valdymo sąskaitas, ES PPR MITKV bendro kiekio sąskaitą, pagal Reglamentą (ES) 2018/842 panaikintų vienetų sąskaitą (PPR panaikintų vienetų sąskaita), ES II priedo MITKV bendro kiekio sąskaitą, ES PPR saugos rezervo sąskaitą ir po vieną PPR atitikties sąskaitą kiekvienai valstybei narei kiekvieniems reikalavimų vykdymo laikotarpio metams.

2. Pagal 7 straipsnio 1 dalį paskirtas nacionalinis administratorius yra PPR atitikties sąskaitų turėtojų įgaliotasis atstovas.

▼B

13 straipsnis

Aukciono užstato pristatymo sąskaitos atidarymas Sąjungos registre

1. Reglamente (ES) Nr. 1031/2010 apibrėžta tarpuskaitos sistema ar atsiskaitymo sistema, prijungta prie aukcionų platformos, paskirtos pagal to reglamento 26 arba 30 straipsnį, nacionaliniam administratoriui gali pateikti prašymą Sąjungos registre atidaryti aukciono užstato pristatymo sąskaitą. Atidaryti sąskaitą prašantis asmuo pateikia IV priede nustatytą informaciją.

2. Nacionalinis administratorius per 20 darbo dienų nuo visos šio straipsnio 1 dalyje ir 21 straipsnyje nurodytos informacijos gavimo dienos Sąjungos registre atidaro aukciono užstato pristatymo sąskaitą arba atidaryti sąskaitą prašiusį asmenį informuoja, kad atidaryti sąskaitą buvo atsisakyta pagal 19 straipsnį.

3. Aukciono užstato pristatymo sąskaitoje laikomi ATL yra Europos Parlamento ir Tarybos direktyvos 98/26/EB 2 straipsnio m punkte apibrėžtas įkaitas.

Taikant Direktyvos 98/26/EB 9 straipsnio 2 dalį Sąjungos registre turima aukciono užstato pristatymo sąskaita yra atitinkama sąskaita ir laikoma, kad ji yra šio reglamento 10 straipsnio 5 dalyje nurodytos valstybės narės teritorijoje ir jai taikomi tos valstybės narės įstatymai.

14 straipsnis

Veiklos vykdytojų sąskaitų atidarymas Sąjungos registre

1. Atitinkama kompetentinga institucija arba veiklos vykdytojas per 20 darbo dienų nuo leidimo išmesti šiltnamio efektą sukeliančias dujas įsigaliojimo dienos atitinkamam nacionaliniam administratoriui pateikia VI priede nustatytą informaciją ir paprašo Sąjungos registre atidaryti veiklos vykdytojo sąskaitą.

2. Nacionalinis administratorius per 20 darbo dienų nuo visos šio straipsnio 1 dalyje ir 21 straipsnyje nurodytos informacijos gavimo dienos Sąjungos registre kiekvienam įrenginiui atidaro veiklos vykdytojo sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 19 straipsnį.

3. Nauja veiklos vykdytojo sąskaita gali būti atidaryta tik jei įrenginys dar neturi veiklos vykdytojo sąskaitos, atidarytos remiantis tuo pačiu leidimu išmesti šiltnamio efektą sukeliančias dujas.

15 straipsnis

Orlaivių naudotojų sąskaitų atidarymas Sąjungos registre

1. Kompetentinga institucija arba orlaivių naudotojas per 20 darbo dienų nuo orlaivių naudotojo parengto stebėsenos plano patvirtinimo dienos atitinkamam nacionaliniam administratoriui pateikia VII priede nustatytą informaciją ir paprašo Sąjungos registre atidaryti orlaivių naudotojo sąskaitą.

2. Kiekvienas orlaivių naudotojas turi vieną orlaivių naudotojo sąskaitą.

3. Orlaivių naudotojai, kuriems vykdant aviacijos veiklą per metus iš viso išmetama mažiau nei 25 000 tonų anglies dioksido ekvivalento arba kurie per tris iš eilės einančius keturių mėnesių laikotarpius įvykdo mažiau kaip 243 skrydžius, gali įgalioti fizinį arba juridinį asmenį jų vardu atidaryti orlaivių naudotojo sąskaitą ir atsisakyti ATL pagal Direktyvos 2003/87/EB 12 straipsnio 2a dalį. Tačiau atsakomybė už reikalavimų vykdymą ir toliau tenka orlaivių naudotojui. Įgaliodamas fizinį arba juridinį asmenį orlaivių naudotojas užtikrina, kad nekiltų įgaliojamo asmens ir kompetentingų institucijų, nacionalinių administratorių, tikrintojų ar kitų įstaigų, kurioms taikomos Direktyvos 2003/87/EB ir jos įgyvendinimo aktų nuostatos, interesų konfliktas. Tokiu atveju įgaliojamas fizinis arba juridinis asmuo pateikia pagal 1 dalį reikalaujamą informaciją.

4. Nacionalinis administratorius per 20 darbo dienų nuo visos šio straipsnio 1 dalyje ir 21 straipsnyje nurodytos informacijos gavimo dienos Sąjungos registre kiekvienam orlaivių naudotojui atidaro orlaivių naudotojo sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 19 straipsnį.

5. Orlaivių naudotojas turi tik vieną orlaivių naudotojo sąskaitą.

16 straipsnis

Prekybos sąskaitų atidarymas Sąjungos registre

1. Prašymą Sąjungos registre atidaryti prekybos sąskaitą nacionaliniam administratoriui pateikia potencialus sąskaitos turėtojas. Potencialus sąskaitos turėtojas pateikia nacionalinio administratoriaus prašomą informaciją, kuri apima bent IV priede nustatytą informaciją.

2. Nacionalinio administratoriaus valstybė narė gali reikalauti, kad norinčio atidaryti prekybos sąskaitą potencialaus sąskaitos turėtojo nuolatinė gyvenamoji vieta būtų sąskaitą administruojančio nacionalinio administratoriaus valstybėje narėje arba kad tas asmuo būtų joje registruotas.

3. Nacionalinio administratoriaus valstybė narė gali reikalauti, kad norintis atidaryti prekybos sąskaitą potencialus sąskaitos turėtojas būtų registruotas sąskaitos nacionalinio administratoriaus valstybėje narėje kaip PVM mokėtojas.

4. Nacionalinis administratorius per 20 darbo dienų nuo visos šio straipsnio 1 dalyje ir 21 straipsnyje nurodytos informacijos gavimo dienos Sąjungos registre atidaro prekybos sąskaitą arba potencialų sąskaitos turėtoją informuoja, kad atidaryti sąskaitą buvo atsisakyta pagal 19 straipsnį.

17 straipsnis

Nacionalinių sąskaitų atidarymas Sąjungos registre

Kompetentinga valstybės narės institucija nurodo nacionaliniam administratoriui per 20 darbo dienų nuo III priede nustatytos informacijos gavimo dienos Sąjungos registre atidaryti jos nacionalinę sąskaitą.

18 straipsnis

Tikrintojų registravimas Sąjungos registre

1. Prašymas Sąjungos registre užregistruoti tikrintoją pateikiamas nacionaliniam administratoriui. Registracijos prašantis asmuo pateikia nacionalinio administratoriaus prašomą informaciją, įskaitant III ir V prieduose nustatytą informaciją.

2. Nacionalinis administratorius per 20 darbo dienų nuo visos šio straipsnio 1 dalyje ir 21 straipsnyje nurodytos informacijos gavimo dienos registruoja tikrintoją Sąjungos registre arba informuoja potencialų tikrintoją apie atsisakymą registruoti pagal 19 straipsnį.

19 straipsnis

Atsisakymas atidaryti sąskaitą arba registruoti tikrintoją

1. Nacionalinis administratorius patikrina, ar sąskaitai atidaryti arba tikrintojui registruoti pateikta informacija ir dokumentai yra išsamūs, nepasenę, tikslūs ir teisingi.

Jeigu nacionalinis administratorius turi pagrįstų abejonių, jis gali prašyti kito nacionalinio administratoriaus padėti atlikti pirmoje pastraipoje nurodytą patikrinimą. Tokį prašymą gavęs nacionalinis administratorius gali atsisakyti jį įvykdyti. Potencialus sąskaitos turėtojas ar tikrintojas gali aiškiai paprašyti, kad nacionalinis administratorius pateiktų tokios pagalbos prašymą. Apie tokį pagalbos prašymą nacionalinis administratorius informuoja potencialų sąskaitos turėtoją ar tikrintoją.

2. Nacionalinis administratorius gali atsisakyti atidaryti sąskaitą arba įregistruoti tikrintoją, jei: a) pateikta informacija arba dokumentai yra neišsamūs, pasenę, netikslūs arba neteisingi; b) teisėsaugos institucija pateikia nacionaliniam administratoriui arba jis kitais būdais gauna informaciją, kad vyksta tyrimas dėl potencialus sąskaitos turėtojo arba, jei tai juridinis asmuo, bet kurio iš jo direktorių sukčiavimo, susijusio su ATL, pinigų plovimo, teroristų finansavimo ar kokio kito sunkaus nusikaltimo, kurį vykdant gali būti pasinaudota sąskaita, arba kad jis per pastaruosius penkerius metus buvo nuteistas už minėtą veiką; c) nacionalinis administratorius turi pagrįstų priežasčių įtarti, kad sąskaitos gali būti panaudotos sukčiavimui, susijusiam su ATL, pinigų plovimui, teroristų finansavimui ar kokiam kitam sunkiam nusikaltimui; d) tam yra priežasčių, nustatytų nacionalinėje teisėje.

3. Jeigu nacionalinis administratorius pagal 2 dalį atsisako atidaryti veiklos vykdytojo sąskaitą arba orlaivių naudotojo sąskaitą, sąskaita gali būti atidaryta kompetentingos institucijos nurodymu. Kol 2 dalyje išvardytos atsisakymo priežastys nepašalinamos, bet kokia prieiga prie sąskaitos pagal 30 straipsnio 4 dalį laikinai sustabdoma.

4. Jeigu nacionalinis administratorius atsisako atidaryti sąskaitą, ją atidaryti prašantis asmuo pagal nacionalinę teisę gali pateikti prieštaravimą kompetentingai institucijai arba atitinkamai institucijai, kuri nurodo nacionaliniam administratoriui atidaryti sąskaitą arba pagrįstu sprendimu pritaria atsisakymui ją atidaryti, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

20 straipsnis

Įgaliotieji atstovai

1. Vyriausiasis administratorius užtikrina, kad Sąjungos registro sąskaitų įgaliotieji atstovai galėtų naudotis prieiga prie atitinkamų sąskaitų ir sąskaitos turėtojo vardu turėtų vieną iš šių teisių: a) inicijuoti veiksmus; b) jei reikia, tvirtinti veiksmus; c) inicijuoti veiksmus ir tvirtinti kito įgaliotojo atstovo inicijuotus veiksmus.

2. Kiekvienai atidaromai sąskaitai paskiriami mažiausiai du įgaliotieji atstovai užtikrinant vieną iš šių teisių derinių: a) vienas įgaliotasis atstovas turi teisę inicijuoti veiksmus, o kitas – teisę juos tvirtinti; b) vienas įgaliotasis atstovas turi teisę inicijuoti veiksmus ir tvirtinti kito įgaliotojo atstovo inicijuotus veiksmus, o kitas – teisę tvirtinti veiksmus; c) vienas įgaliotasis atstovas turi teisę inicijuoti veiksmus, o kitas – teisę inicijuoti veiksmus ir tvirtinti kito įgaliotojo atstovo inicijuotus veiksmus; d) teisę inicijuoti veiksmus ir tvirtinti kito įgaliotojo atstovo inicijuotus veiksmus turi du įgaliotieji atstovai.

3. Tikrintojai turi bent vieną įgaliotąjį atstovą, kuris tikrintojo vardu inicijuoja atitinkamus veiksmus. Tikrintojo atstovas gali nebūti jokios sąskaitos atstovas.

4. Sąskaitų turėtojai gali nuspręsti, kad siūlant vykdyti pervedimus į sąskaitas, įtrauktas į pagal 23 straipsnį sudarytą patikimų sąskaitų sąrašą, antro įgaliotojo atstovo patvirtinimas nėra būtinas. Tokį sprendimą sąskaitos turėtojas gali atšaukti. Apie sprendimą ir sprendimo atšaukimą pranešama tinkamai pasirašytame pareiškime, kuris pateikiamas nacionaliniam administratoriui.

5. Be 1 ir 2 dalyse nurodytų įgaliotųjų atstovų, sąskaitoms gali būti paskiriami ir tokie įgaliotieji atstovai, kurie turi tik skaitymo prieigą prie sąskaitos.

6. Jeigu įgaliotasis atstovas dėl techninių ar kitokių priežasčių negali prieiti prie Sąjungos registro, jo prašymu sandorius jo vardu gali inicijuoti arba tvirtinti nacionalinis administratorius, laikydamasis tam įgaliotajam atstovui suteiktų teisių, jeigu nacionalinis administratorius sutinka priimti tokius prašymus ir jeigu įgaliotojo atstovo prieiga nebuvo laikinai sustabdyta pagal šį reglamentą.

7. Jeigu sąskaitos turėtojo įgaliotieji atstovai negali prieiti prie Sąjungos registro, sąskaitų turėtojai gali prašyti nacionalinio administratoriaus siūlyti vykdyti veiksmą jų vardu pagal šį reglamentą, jeigu nacionalinis administratorius sutinka priimti tokius prašymus. Dėl uždarytų sąskaitų tokių prašymų teikti negalima.

8. 75 straipsnyje nustatytose keitimosi duomenimis ir techninėse specifikacijose kiekvieno tipo sąskaitoms gali būti nustatytas didžiausias įgaliotųjų atstovų skaičius.

9. Įgaliotieji atstovai yra vyresni nei 18 metų fiziniai asmenys. Visi atskiros sąskaitos turėtojo įgaliotieji atstovai yra skirtingi asmenys, tačiau tas pats asmuo gali būti daugiau negu vienos sąskaitos įgaliotuoju atstovu. Nacionalinio administratoriaus valstybė narė gali pareikalauti, kad bent vienas iš sąskaitos turėtojo įgaliotųjų atstovų būtų nuolatinis tos valstybės narės gyventojas, išskyrus tikrintojų atstovus.

21 straipsnis

Įgaliotųjų atstovų skyrimas ir tvirtinimas

1. Prašydamas atidaryti sąskaitą arba įregistruoti tikrintoją atitinkamai potencialus sąskaitos turėtojas arba tikrintojas pagal 20 straipsnį paskiria tam tikrą skaičių įgaliotųjų atstovų.

2. Skirdamas įgaliotąjį atstovą, sąskaitos turėtojas pateikia administratoriaus reikalaujamą informaciją. Ją sudaro bent VIII priede nustatyta informacija.

Jeigu potencialus įgaliotasis atstovas jau buvo paskirtas tam tikros sąskaitos įgaliotuoju atstovu ir jeigu sąskaitos turėtojas to prašo, nacionalinis administratorius 4 dalyje nurodytam vertinimui atlikti gali naudoti dokumentus, kurie jau buvo pateikti anksčiau.

3. Nacionalinis administratorius per 20 darbo dienų nuo visos pagal 2 dalį reikalaujamos informacijos gavimo dienos patvirtina įgaliotąjį atstovą arba informuoja sąskaitos turėtoją apie atsisakymą jį patvirtinti. Jeigu informacijai apie kandidatą įvertinti reikia daugiau laiko, administratorius gali pratęsti vertinimo procesą daugiausia 20 papildomų darbo dienų ir apie tai pranešti sąskaitos turėtojui.

4. Nacionalinis administratorius patikrina, ar įgaliotajam atstovui paskirti pateikta informacija ir dokumentai yra išsamūs, nepasenę, tikslūs ir teisingi.

Jeigu nacionalinis administratorius turi pagrįstų abejonių, jis gali prašyti kito nacionalinio administratoriaus padėti atlikti pirmoje pastraipoje nurodytą patikrinimą. Tokį prašymą gavęs nacionalinis administratorius gali atsisakyti jį įvykdyti. Potencialus sąskaitos turėtojas ar tikrintojas gali aiškiai paprašyti, kad nacionalinis administratorius pateiktų tokios pagalbos prašymą. Apie tokį pagalbos prašymą nacionalinis administratorius informuoja potencialų sąskaitos turėtoją ar tikrintoją.

5. Nacionalinis administratorius gali atsisakyti patvirtinti įgaliotąjį atstovą, jei: a) pateikta informacija arba dokumentai yra neišsamūs, pasenę, netikslūs arba neteisingi; b) teisėsaugos institucija pateikia nacionaliniam administratoriui arba jis kitais būdais gauna informaciją, kad vyksta tyrimas dėl potencialus atstovo sukčiavimo, susijusio su ATL, pinigų plovimo, teroristų finansavimo ar kokio kito sunkaus nusikaltimo, kurį vykdant gali būti pasinaudota sąskaita, arba kad jis per pastaruosius penkerius metus buvo nuteistas už minėtą veiką; c) tam yra priežasčių, nustatytų nacionalinėje teisėje.

6. Jeigu nacionalinis administratorius atsisako patvirtinti įgaliotąjį atstovą, sąskaitos turėtojas pagal nacionalinę teisę gali pateikti prieštaravimą atitinkamai institucijai, kuri nurodo nacionaliniam administratoriui patvirtinti atstovą arba pagrįstu sprendimu pritaria atsisakymui jį patvirtinti, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

22 straipsnis

Informacijos apie sąskaitą ir įgaliotuosius atstovus atnaujinimas

1. Visi sąskaitų turėtojai per 10 darbo dienų nacionaliniam administratoriui praneša apie sąskaitos informacijos pasikeitimus. Be to, sąskaitų turėtojai iki kiekvienų metų gruodžio 31 d. patvirtina nacionaliniam administratoriui, kad jų sąskaitų informacija tebėra išsami, nepasenusi, tiksli ir teisinga.

2. Jei veiklos vykdytojai ir orlaivių naudotojai susijungia arba pasidalija, apie tai jie per 10 darbo dienų praneša savo sąskaitų administratoriams.

3. Pranešant apie pasikeitimą pateikiama informacija, kurios nacionalinis administratorius reikalauja pagal šį skirsnį. Atitinkamas nacionalinis administratorius per 20 darbo dienų nuo tokio pranešimo ir kartu su juo pateiktos informacijos gavimo dienos patvirtina informacijos atnaujinimą. Administratorius gali atsisakyti atnaujinti informaciją pagal 21 straipsnio 4 ir 5 dalis. Apie tokį atsisakymą pranešama sąskaitos turėtojui. Prieštaravimus dėl tokio atsisakymo galima pateikti nacionalinėje teisėje numatytai kompetentingai institucijai arba kitai atitinkamai institucijai pagal 19 straipsnio 4 dalį.

4. Bent kas trejus metus nacionalinis administratorius peržiūri, ar sąskaitos informacija tebėra išsami, nepasenusi, tiksli ir teisinga, ir pareikalauja, kad sąskaitos turėtojas praneštų apie bet kokius jos pasikeitimus. Veiklos vykdytojų sąskaitų, orlaivių naudotojų sąskaitų ir tikrintojų informacijos peržiūra atliekama bent kartą per penkerius metus.

5. Veiklos vykdytojo sąskaitos turėtojas parduoti arba perduoti savo sąskaitą gali tik kartu su įrenginiu, su kuriuo susieta ta veiklos vykdytojo sąskaita.

6. Laikantis 5 dalies, nė vienas sąskaitos turėtojas negali parduoti savo sąskaitos arba perduoti nuosavybės teisės į ją kitam asmeniui.

7. Jeigu Sąjungos registre sąskaitą turintis juridinis asmuo dėl sąskaitų turėtojų susijungimo ar pasidalijimo pasikeičia, sąskaitos turėtoju tampa ankstesnio sąskaitos turėtojo teisių perėmėjas, pateikus pagal 14, 15 arba 16 straipsnį reikalaujamus dokumentus.

8. Įgaliotasis atstovas negali perleisti kitam asmeniui savo statuso.

9. Sąskaitos turėtojas arba tikrintojas gali pareikalauti, kad įgaliotasis atstovas būtų pašalintas iš pareigų. Gavęs tokį reikalavimą nacionalinis administratorius laikinai sustabdo įgaliotojo atstovo prieigą prie sąskaitos. Atitinkamas administratorius per 20 darbo dienų nuo reikalavimo gavimo dienos pašalina įgaliotąjį atstovą iš pareigų.

10. Sąskaitos turėtojas pagal 21 straipsnį gali paskirti naujus įgaliotuosius atstovus.

11. Jeigu pagal Direktyvos 2003/87/EB 18a straipsnyje nustatytą tvarką pasikeičia orlaivių naudotojo sąskaitą administruojanti valstybė narė, vyriausiasis administratorius atnaujina informaciją apie atitinkamos orlaivių naudotojo sąskaitos nacionalinį administratorių. Jeigu pasikeičia orlaivių naudotojo sąskaitos administratorius, naujasis administratorius gali pareikalauti, kad orlaivių naudotojas pateiktų sąskaitai atidaryti pagal 15 straipsnį reikalaujamą informaciją ir pagal 21 straipsnį reikalaujamą informaciją apie įgaliotuosius atstovus.

12. Laikantis 11 dalies, už sąskaitos tvarkymą atsakinga valstybė narė nesikeičia.

23 straipsnis

Patikimų sąskaitų sąrašas

1. Sąskaitos Sąjungoje registre gali būti įtrauktos į patikimų sąskaitų sąrašą.

2. To paties sąskaitos turėtojo turimos ir to paties nacionalinio administratoriaus administruojamos sąskaitos automatiškai įtraukiamos į patikimų sąskaitų sąrašą.

3. ES paskirstymo sąskaita ir Sąjungos panaikintų vienetų sąskaita automatiškai įtraukiamos į patikimų sąskaitų sąrašą.

4. Patikimų sąskaitų sąrašo pakeitimai siūlomi ir patvirtinami galutiniais 35 straipsnyje nustatyta tvarka. Pakeitimą inicijuoja ir tvirtina du įgaliotieji atstovai, atitinkamai turintys teisę inicijuoti ir tvirtinti veiksmus. Kai siūloma pašalinti sąskaitą iš patikimų sąskaitų sąrašo, siūlomas pakeitimas įvykdomas nedelsiant. Visi kiti patikimų sąskaitų sąrašo pakeitimai įvykdomi ketvirtą darbo dieną po pasiūlymo pateikimo 12.00 val. Vidurio Europos laiku (CET).







3 skirsnis

Sąskaitų uždarymas

24 straipsnis

Sąskaitų uždarymas

Pagal 29 straipsnį administratorius per 10 darbo dienų nuo sąskaitos (išskyrus 25 ir 26 straipsniuose nurodytas sąskaitas) turėtojo prašymo gavimo dienos uždaro sąskaitą.

25 straipsnis

Veiklos vykdytojo sąskaitų uždarymas

1. Kompetentinga institucija per 10 darbo dienų nuo leidimo išmesti šiltnamio efektą sukeliančias dujas atšaukimo arba nuo informacijos apie įrenginio veiklos nutraukimą gavimo dienos praneša apie tai nacionaliniam administratoriui. Nacionalinis administratorius per 10 darbo dienų nuo tokio pranešimo gavimo dienos užregistruoja atitinkamą datą Sąjungos registre.

2. Nacionalinis administratorius gali uždaryti veiklos vykdytojo sąskaitą, jeigu įvykdomos šios sąlygos: a) įrenginio veikla nutraukta arba atšauktas leidimas išmesti šiltnamio efektą sukeliančias dujas; b) Sąjungos registre įregistruoti paskutinio teršalų išmetimo metai; c) patikrintas išmetamųjų teršalų kiekis įregistruotas visais metais, kuriais veiklos vykdytojas buvo įtrauktas į ES ATLPS; d) atitinkamo įrenginio veiklos vykdytojas atsisakė tokio ATL kiekio, kuris yra lygus patikrintam to įrenginio išmetamųjų teršalų kiekiui arba didesnis už jį; e) nelaukiama jokio perviršinių ATL grąžinimo pagal 48 straipsnio 4 dalį.

26 straipsnis

Orlaivių naudotojo sąskaitų uždarymas

1. Gavusi pranešimą iš sąskaitos turėtojo arba išnagrinėjusi kitus faktus ir sužinojusi, kad orlaivių naudotojas susijungė su kitu orlaivių naudotoju arba nutraukė visą veiklą, kuriai taikomas Direktyvos 2003/87/EB I priedas, kompetentinga institucija per 10 daro dienų apie tai praneša nacionaliniam administratoriui.

2. Nacionalinis administratorius gali uždaryti orlaivių naudotojo sąskaitą, jeigu įvykdomos šios sąlygos: a) pateikiamas pranešimas pagal 1 dalį; b) Sąjungos registre įregistruoti paskutinio teršalų išmetimo metai; c) patikrintas išmetamųjų teršalų kiekis įregistruotas visais metais, kuriais orlaivių naudotojas buvo įtrauktas į ES ATLPS; d) orlaivių naudotojas atsisakė tokio ATL kiekio, kuris yra lygus patikrintam jo naudojamų orlaivių išmetamųjų teršalų kiekiui arba didesnis už jį; e) nelaukiama jokio perviršinių ATL grąžinimo pagal 50 straipsnio 6 dalį.

27 straipsnis

Tikrintojų pašalinimas

1. Nacionalinis administratorius per 10 darbo dienų nuo tikrintojo prašymo pašalinti tikrintoją iš Sąjungos registro gavimo dienos jį pašalina.

2. Kompetentinga institucija taip pat gali nurodyti nacionaliniam administratoriui pašalinti tikrintoją iš Sąjungos registro, jeigu įvykdoma viena iš šių sąlygų: a) tikrintojo akreditacija nustojo galioti arba buvo panaikinta; b) tikrintojas nutraukė veiklą.

▼M1

27a straipsnis

PPR atitikties sąskaitos uždarymas

Vyriausiasis administratorius, iš anksto pranešęs sąskaitos turėtojui, uždaro PPR atitikties sąskaitą ne anksčiau kaip praėjus vienam mėnesiui po tos sąskaitos atitikties būklės vertės nustatymo pagal 59f.

Uždarydamas PPR atitikties sąskaitą, vyriausiasis administratorius užtikrina, kad Sąjungos registro PPR atitikties sąskaitoje likę MITKV būtų pervesti į PPR panaikintų vienetų sąskaitą.

▼B

28 straipsnis

Sąskaitų uždarymas ir įgaliotųjų atstovų pašalinimas iš pareigų administratoriaus iniciatyva

1. Jeigu priežastys, dėl kurių pagal 30 straipsnį buvo laikinai sustabdyta prieiga prie sąskaitų, nepašalinamos per priimtiną laikotarpį nepaisant pakartotinių pranešimų, kompetentinga institucija arba atitinkama teisėsaugos institucija gali nurodyti nacionaliniam administratoriui uždaryti sąskaitas, prie kurių prieiga laikinai sustabdyta.

Jei tai veiklos vykdytojo arba orlaivių naudotojo sąskaita, kompetentinga institucija arba atitinkama teisėsaugos institucija gali nurodyti nacionaliniam administratoriui užblokuoti sąskaitas, prieiga prie kurių laikinai sustabdyta, kol kompetentinga institucija nusprendžia, kad laikiną sustabdymą pagrindžiančių priežasčių nebėra.

2. Jeigu prekybos sąskaitoje per vienus metus nebuvo užregistruota jokių sandorių, nacionalinis administratorius gali uždaryti prekybos sąskaitą prieš tai pranešęs sąskaitos turėtojui, kad prekybos sąskaita bus uždaryta per 40 darbo dienų, nebent nacionalinis administratorius gautų prašymą sąskaitą palikti. Jeigu nacionalinis administratorius iš sąskaitos turėtojo tokio prašymo negauna, jis sąskaitą gali uždaryti arba pakeisti jos statusą į „laukiama uždarymo“.

3. Nacionalinis administratorius uždaro veiklos vykdytojo arba orlaivių naudotojo sąskaitą, jeigu jam tai padaryti nurodo kompetentinga institucija neturėdama pagrindo manyti, kad bus atsisakyta daugiau ATL arba bus grąžinti perviršiniai ATL.

4. Nacionalinis administratorius gali pašalinti įgaliotąjį atstovą iš pareigų, jeigu mano, kad pagal 21 straipsnio 3 dalį turėjo būti atsisakyta patvirtinti įgaliotąjį atstovą, ypač jeigu paaiškėja, kad paskiriant eiti šias pareigas pateikti dokumentai ir tapatybės informacija buvo neišsamūs, pasenę arba kitaip netikslūs ar neteisingi.

5. Sąskaitos turėtojas per 30 kalendorinių dienų gali pateikti prieštaravimą dėl jo sąskaitos statuso pakeitimo pagal 1 dalį arba dėl įgaliotojo atstovo pašalinimo iš pareigų pagal 4 dalį nacionalinėje teisėje numatytai kompetentingai institucijai, kuri nurodo nacionaliniam administratoriui atkurti ankstesnį sąskaitos statusą ar grąžinti į pareigas įgaliotąjį atstovą arba pagrįstu sprendimu pritaria sąskaitos statuso pakeitimui arba įgaliotojo atstovo pašalinimui iš pareigų, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

29 straipsnis

Sąskaitų, kurias ruošiamasi uždaryti, teigiamas balansas

Jeigu sąskaitoje, kurią administratorius turi uždaryti pagal 24, 25, 26 ir 28 straipsnius, yra teigiamas ATL balansas, administratorius paprašo sąskaitos turėtojo nurodyti kitą sąskaitą, į kurią tokie ATL turi būti pervesti. Jeigu per 40 darbo dienų sąskaitos turėtojas neatsako į administratoriaus prašymą, administratorius ATL gali pervesti į savo nacionalinę sąskaitą arba pakeisti sąskaitos statusą į „laukiama uždarymo“.







4 skirsnis

Laikinas prieigos prie sąskaitos sustabdymas

30 straipsnis

Laikinas prieigos prie sąskaitos sustabdymas

1. Administratorius gali laikinai sustabdyti įgaliotojo atstovo prieigą prie bet kurios registro sąskaitos ar tikrintojo arba teisę atlikti veiksmus, kuriuos kitu atveju tas įgaliotasis atstovas turėtų teisę atlikti, jei administratorius turi pagrįstų priežasčių manyti, kad įgaliotasis atstovas: a) bandė prieiti prie sąskaitų, prie kurių prieiti jam neleidžiama, arba atlikti veiksmus, kurių atlikti jam neleidžiama; b) pakartotinai bandė prieiti prie sąskaitos ar atlikti veiksmą naudodamas klaidingą vartotojo vardą ir slaptažodį arba c) bandė pažeisti Sąjungos registro, ESSŽ arba juose tvarkomų ar laikomų duomenų saugumą, prieinamumą, vientisumą ar konfidencialumą.

2. Administratorius gali laikinai sustabdyti visą įgaliotųjų atstovų prieigą prie konkrečios sąskaitos ar tikrintojo, jeigu įvykdoma viena iš šių sąlygų: a) sąskaitos turėtojas mirė arba nustojo egzistuoti kaip juridinis asmuo; b) sąskaitos turėtojas nemokėjo mokesčių; c) sąskaitos turėtojas pažeidė sąskaitai taikomas sąlygas; d) sąskaitos turėtojas nesutiko su nacionalinio administratoriaus arba vyriausiojo administratoriaus nustatytais sąlygų pakeitimais; e) sąskaitos turėtojas nepranešė apie sąskaitos informacijos pasikeitimus arba nepateikė įrodymų, susijusių su tokiais pasikeitimais arba su naujais sąskaitos informacijos reikalavimais; f) sąskaitos turėtojas nesilaikė valstybės narės reikalavimo paskirti įgaliotąjį atstovą, kurio nuolatinė gyvenamoji vieta yra nacionalinio administratoriaus valstybėje narėje; g) sąskaitos turėtojas nesilaikė valstybės narės reikalavimo, pagal kurį jo nuolatinė gyvenamoji vieta turėtų būti sąskaitos administratoriaus valstybėje narėje arba jis joje turėtų būti registruotas.

3. Administratorius gali laikinai sustabdyti visą įgaliotųjų atstovų prieigą prie konkrečios sąskaitos ar tikrintojo bet kuriuo iš šių atvejų: a) ne daugiau kaip keturioms savaitėms, jei turi pagrįstų priežasčių manyti, kad sąskaita buvo arba bus panaudota sukčiavimui, pinigų plovimui, teroristų finansavimui, korupcijai arba kitiems sunkiems nusikaltimams. Šiuo atveju atitinkamai taikomos 67 straipsnio nuostatos. Finansinės žvalgybos padalinio nurodymu laikotarpis gali būti pratęstas; b) remdamasis ir vadovaudamasis nacionalinės teisės nuostatomis, kuriomis siekiama teisėto tikslo.

4. Nacionalinis administratorius gali laikinai sustabdyti visą įgaliotųjų atstovų prieigą prie konkrečių sąskaitų ar tikrintojų, jei mano, kad turėjo būti atsisakyta atidaryti sąskaitą arba registruoti tikrintoją pagal 19 straipsnį arba kad sąskaitos turėtojas nebeatitinka sąskaitai atidaryti keliamų reikalavimų.

5. Nacionalinis administratorius gali laikinai sustabdyti visą įgaliotųjų atstovų prieigą prie visų sąskaitos turėtojo sąskaitų, jei jis gauna informacijos, kad sąskaitos turėtojui pradėtos taikyti nemokumo procedūros. Šis laikinas sustabdymas gali būti paliktas galioti, kol nacionalinis administratorius gauna oficialios informacijos apie tai, kas turi teises atstovauti sąskaitos turėtojui, ir kol pagal 21 straipsnį įgaliotieji atstovai patvirtinami arba paskiriami nauji įgaliotieji atstovai.

6. Sąskaitos administratorius nedelsdamas panaikina laikiną sustabdymą, kai tik pašalinamos priežastys, dėl kurių buvo laikinai sustabdyta prieiga.

7. Sąskaitos turėtojas arba sąskaitos turėtojo atstovas per 30 kalendorinių dienų gali pateikti prieštaravimą dėl laikino prieigos prie jo sąskaitos sustabdymo pagal 1–3 dalis nacionalinėje teisėje numatytai kompetentingai institucijai arba kitai atitinkamai institucijai, kuri nurodo nacionaliniam administratoriui atkurti prieigą prie sąskaitos arba pagrįstu sprendimu pritaria laikinam jos sustabdymui, laikydamasi nacionalinės teisės reikalavimų, kuriais siekiama teisėto su šiuo reglamentu suderinamo tikslo ir kurie yra proporcingi.

8. Kompetentinga institucija arba Komisija taip pat gali nurodyti nacionaliniam arba vyriausiajam administratoriui laikinai sustabdyti prieigą prie sąskaitos dėl vienos iš 1–5 dalyse nurodytų priežasčių.

9. Nacionalinio administratoriaus valstybės narės nacionalinė teisėsaugos institucija taip pat gali pareikalauti administratoriaus laikinai sustabdyti prieigą prie sąskaitos remdamasi ir vadovaudamasi nacionaline teise.

10. Jeigu dėl laikino prieigos sustabdymo pagal šį straipsnį veiklos vykdytojo sąskaitos arba orlaivių naudotojo sąskaitos turėtojas negali atsisakyti ATL per 10 darbo dienų iki ATL atsisakymo termino, nustatyto Direktyvos 2003/87/EB 12 straipsnio 2a ir 3 dalyse, nacionalinis administratorius sąskaitos turėtojo prašymu atsisako jo nurodyto ATL skaičiaus.

11. Jeigu sąskaitoje, prieiga prie kurios yra laikinai sustabdyta, yra teigiamas ATL balansas, kompetentinga institucija arba atitinkama teisėsaugos institucija pagal atitinkamas nacionalinės teisės nuostatas gali nurodyti nacionaliniam administratoriui nedelsiant pervesti ATL į atitinkamą nacionalinę sąskaitą arba pakeisti sąskaitos statusą į „laukiama uždarymo“.







II ANTRAŠTINĖ DALIS

SPECIALIOSIOS SĄJUNGOS REGISTRUI IR SĄJUNGOS APYVARTINIŲ TARŠOS LEIDIMŲ PREKYBOS SISTEMAI TAIKOMOS NUOSTATOS







1 SKYRIUS

Patikrintas išmetamųjų teršalų kiekis ir atitiktis

31 straipsnis

Patikrinti įrenginio arba orlaivių naudotojo duomenys apie išmetamųjų teršalų kiekį

1. Kai reikalaujama pagal nacionalinę teisę, kiekvienas veiklos vykdytojas ir orlaivių naudotojas iš nacionalinio administratoriaus, kuris administruoja jo sąskaitą, registruotų tikrintojų sąrašo pasirenka vieną tikrintoją.

2. Nacionalinis administratorius, kompetentinga institucija arba kompetentingos institucijos sprendimu sąskaitos turėtojas arba tikrintojas įveda praėjusių metų išmetamųjų teršalų kiekio duomenis.

3. Metiniai išmetamųjų teršalų kiekio duomenys pateikiami naudojant IX priede nustatytą formą.

4. Pagal Direktyvos 2003/87/EB 15 straipsnį tinkamai patikrinus veiklos vykdytojo įrenginio išmetamųjų teršalų kiekio praėjusiais metais ataskaitą arba orlaivių naudotojo visos praėjusių metų aviacijos veiklos išmetamųjų teršalų kiekio ataskaitą, tikrintojas arba kompetentinga institucija patvirtina patikrintą metinį išmetamųjų teršalų kiekį.

5. Nacionalinis administratorius arba kompetentinga institucija Sąjungos registre pažymi, kad pagal 4 dalį patvirtintas išmetamųjų teršalų kiekis yra patikrintas. Kompetentinga institucija gali nuspręsti, jog už pažymėjimą Sąjungos registre, kad išmetamųjų teršalų kiekis yra patikrintas, atsako ne nacionalinis administratorius, o tikrintojas. Visi patvirtinti išmetamųjų teršalų kiekiai iki kovo 31 d. pažymimi kaip patikrinti.

6. Kompetentinga institucija, siekdama užtikrinti, kad būtų laikomasi Direktyvos 2003/87/EB 14 ir 15 straipsnių reikalavimų, gali nurodyti nacionaliniam administratoriui pataisyti patikrintą metinį įrenginio ar orlaivių naudotojo išmetamųjų teršalų kiekį įrašant į Sąjungos registrą pataisytą patikrintą arba apskaičiuotą to įrenginio ar orlaivių naudotojo atitinkamų metų išmetamųjų teršalų kiekį.

7. Jeigu kiekvienų metų gegužės 1 d. Sąjungos registre nėra užregistruotas joks patikrintas įrenginio ar orlaivių naudotojo praėjusių metų išmetamųjų teršalų kiekis arba jeigu paaiškėjo, kad patikrintas išmetamųjų teršalų kiekis neteisingas, bet kokia į Sąjungos registrą įrašoma pakaitinė išmetamųjų teršalų kiekio vertė apskaičiuojama kuo tiksliau pagal Direktyvos 2003/87/EB 14 ir 15 straipsnius.

32 straipsnis

Sąskaitų užblokavimas dėl nepateikto patikrinto išmetamųjų teršalų kiekio

1. Jeigu kiekvienų metų balandžio 1 d. metinis įrenginio arba orlaivių naudotojo praėjusių metų išmetamųjų teršalų kiekis nėra įrašytas ir pažymėtas kaip patikrintas Sąjungos registre, vyriausiasis administratorius užtikrina, kad Sąjungos registre atitinkamo veiklos vykdytojo arba orlaivių naudotojo sąskaita būtų užblokuota.

2. Kai visas pavėluotai pateiktas patikrintas įrenginio arba orlaivių naudotojo tų metų išmetamųjų teršalų kiekis užregistruojamas Sąjungos registre, vyriausiasis administratorius užtikrina, kad Sąjungos registre sąskaita vėl būtų atidaryta.

33 straipsnis

Atitikties būklės vertės apskaičiavimas

1. Vyriausiasis administratorius užtikrina, kad kiekvienų metų gegužės 1 d. Sąjungos registre būtų nurodyta kiekvieno įrenginio ir orlaivių naudotojo, turinčio neuždarytą veiklos vykdytojo arba orlaivių naudotojo sąskaitą, praėjusių metų atitikties būklės vertė, apskaičiuota iš visų einamuoju laikotarpiu atsisakytų ATL sumos atėmus visų patikrintų einamojo laikotarpio iki praėjusių metų (imtinai) išmetamųjų teršalų kiekių sumą ir pridėjus pataisos koeficientą. Sąskaitų, kurių ankstesnė atitikties būklės vertė buvo nulinė arba teigiama, o įrašyti paskutinio teršalų išmetimo metai yra metai, ėję prieš praėjusius metus, atitikties būklės vertė neskaičiuojama. Apskaičiuojant neatsižvelgiama į ALT, išduotų laikotarpiui, einančiam po einamojo atitikties laikotarpio, atsisakymą.

Vyriausiasis administratorius užtikrina, kad Sąjungos registre atitikties būklės vertė būtų apskaičiuota iki sąskaitos uždarymo pagal 25 ir 26 straipsnius.

2. 2008–2012 m. ir 2013–2020 m. prekybos laikotarpių 1 dalyje nurodytas pataisos koeficientas lygus nuliui, jeigu praėjusio laikotarpio paskutinių metų atitikties būklės vertė buvo didesnė už nulį, tačiau paliekamas toks pat kaip praėjusio laikotarpio paskutinių metų atitikties būklės vertė, jeigu ta vertė mažesnė už nulį arba lygi nuliui. 2021 m. sausio 1 d. prasidedančių prekybos laikotarpių 1 dalyje nurodytas pataisos koeficientas yra toks pat kaip praėjusio laikotarpio paskutinių metų atitikties būklės vertė.

3. Vyriausiasis administratorius užtikrina, kad Sąjungos registre būtų įrašyta kiekvieno įrenginio ir orlaivių naudotojo kiekvienų metų atitikties būklės vertė.







2 SKYRIUS

Sandoriai







1 skirsnis

Bendrosios nuostatos

34 straipsnis

Iš konkrečios rūšies sąskaitos gali būti inicijuojami tik tie sandoriai, kurie aiškiai numatyti tos rūšies sąskaitoms šiame reglamente.

35 straipsnis

Pervedimų įvykdymas

1. Prieš siūlant vykdyti visus šiame skyriuje nurodytus sandorius Sąjungos registrui reikalingas išankstinis patvirtinimas išorinėmis priemonėmis. Pagal 20 straipsnio 4 dalį sandorį galima siūlyti vykdyti tik jei sandorį inicijuoja įgaliotasis atstovas ir jį išorinėmis priemonėmis patvirtina kitas sąskaitos turėtojo atstovas.

2. Vyriausiasis administratorius užtikrina, kad visi 55 straipsnyje nurodyti pervedimai į patikimų sąskaitų sąraše nurodytas sąskaitas būtų įvykdyti nedelsiant, jeigu jie vykdyti pasiūlomi darbo dienomis nuo 10.00 val. iki 16.00 val. CET.

Pervedimas į patikimų sąskaitų sąraše nurodytas sąskaitas, vykdyti pasiūlytas bet kuriuo kitu laiku, įvykdomas tą pačią darbo dieną 10.00 val. CET, jeigu jį vykdyti pasiūloma iki 10.00 val. CET, arba kitą darbo dieną 10.00 val. CET, jeigu jį vykdyti pasiūloma po 16.00 val. CET.

3. Vyriausiasis administratorius užtikrina, kad visi 55 straipsnyje nurodyti pervedimai į patikimų sąskaitų sąraše nenurodytas sąskaitas ir pervedimai iš aukciono užstato pristatymo sąskaitos, vykdyti pasiūlyti darbo dieną iki 12.00 val. CET, būtų įvykdyti kitą darbo dieną 12.00 val. CET. Sandoriai, vykdyti pasiūlyti darbo dieną po 12.00 val. CET, įvykdomi antrą darbo dieną, einančią po pasiūlymo vykdyti dienos, 12.00 val. CET.

4. Vyriausiasis administratorius užtikrina, kad sandoriai būtų patvirtinti galutiniais įvykdymo dieną iki 16.00 val. CET.

5. Vyriausiasis administratorius užtikrina, kad Sąjungos registre būtų numatyta galimybė nutraukti sandorį, kuriam taikomos 3 dalyje nustatytos vykdymo taisyklės, prieš jį įvykdant. Įgaliotasis atstovas gali inicijuoti sandorio nutraukimą likus bent dviem valandoms iki jo įvykdymo. Jeigu sandorio nutraukimas inicijuojamas dėl įtariamo sukčiavimo, sąskaitos turėtojas nedelsdamas praneša apie tai kompetentingai nacionalinei teisėsaugos institucijai. Per 7 darbo dienas tas pranešimas perduodamas nacionaliniam administratoriui.

6. Jei sąskaitos turėtojo įgaliotasis atstovas arba sąskaitos turėtojas įtaria, kad pervedimas, kuriam taikomos 3 dalyje nustatytos vykdymo taisyklės, pasiūlytas vykdyti sukčiaujant, ne vėliau kaip likus dviem valandoms iki jo įvykdymo sąskaitos turėtojo atstovas arba sąskaitos turėtojas gali paprašyti nacionalinio administratoriaus arba prireikus vyriausiojo administratoriaus nutraukti pervedimą sąskaitos turėtojo atstovo arba sąskaitos turėtojo vardu. Iš karto po tokio prašymo pateikimo sąskaitos turėtojas apie įtariamą sukčiavimo atvejį praneša kompetentingai nacionalinei teisėsaugos institucijai. Per 7 darbo dienas tas pranešimas perduodamas nacionaliniam administratoriui arba prireikus vyriausiajam administratoriui.

7. Pasiūlius vykdyti sandorį, visiems sąskaitos turėtojo atstovams siunčiamas pranešimas apie pasiūlymą vykdyti pervedimą. Inicijavus sandorio nutraukimą pagal 5 dalį, visiems sąskaitos turėtojo atstovams ir sąskaitą administruojančiam nacionaliniam administratoriui siunčiamas pranešimas.

8. Taikant 3 straipsnio 11 dalį, valstybės narės gali nuspręsti, kad tam tikrais metais valstybinių švenčių dienos taikant šį reglamentą toje valstybėje narėje nelaikomos darbo dienomis. Tokiame sprendime nurodomos tos dienos ir jis paskelbiamas iki metų, einančių prieš atitinkamus metus, gruodžio 1 d.

36 straipsnis

ATL pobūdis ir sandorių patvirtinimas galutiniais

1. ATL yra pakeičiama, nemateriali priemonė, kuria galima prekiauti rinkoje.

2. Tai, kad ATL yra nematerialūs, visų pirma reiškia, kad įrašas Sąjungos registre yra prima facie ir pakankamas nuosavybės teisės į ATL arba į bet kurį kitą objektą, kurį pagal šį reglamentą nurodoma arba leidžiama įrašyti į Sąjungos registrą, įrodymas.

3. Tai, kad ATL yra pakeičiami, reiškia, kad bet kokie su ATL susigrąžinimu arba kompensacija susiję įpareigojimai pagal nacionalinę teisę gali būti taikomi bet kuriam tos pačios rūšies ATL.

Nepažeidžiant 58 straipsnio nuostatų ir 73 straipsnyje numatyto derinimo proceso, sandorį užbaigus pagal 74 straipsnį jis tampa galutinis ir neatšaukiamas. Nepažeidžiant jokios nacionalinės teisės nuostatos ar priemonės, pagal kurias gali būti pareikalauta arba nurodyta įvykdyti naują sandorį Sąjungos registre, joks įstatymas, kitas teisės aktas, taisyklė arba praktika, susiję su sutarčių ar sandorių atidėjimu, registre negrąžina į pradinę padėtį sandorio, kai jis tampa galutinis ir neatšaukiamas pagal šį reglamentą.

Sąskaitos turėtojui arba trečiajai šaliai neturėtų būti trukdoma naudotis įstatymais numatytomis savo teisėmis ar pareikšti reikalavimus pirminio sandorio atžvilgiu, įskaitant reikalavimus dėl kompensacijos, vienetų susigrąžinimo ar žalos atlyginimo, susijusius su Sąjungos registre galutiniu tapusiu sandoriu, pvz., apgaulės arba techninės klaidos atveju, jeigu dėl to Sąjungos registre sandoris neatšaukiamas, nepanaikinamas ar negrąžinamas į pradinę padėtį.

4. Sąžiningas ATL pirkėjas ir turėtojas tampa teisėtu ATL savininku nepaisant jokių perdavėjo nuosavybės teisių trūkumų.







2 skirsnis

ATL sukūrimas

37 straipsnis

ATL sukūrimas

1. Vyriausiasis administratorius gali sukurti atitinkamai ES bendro kiekio sąskaitą, ES aviacijos bendro kiekio sąskaitą, ES aukcionų sąskaitą ir ES aviacijos aukcionų sąskaitą, taip pat sukurti arba panaikinti sąskaitas ir ATL, jei to reikalaujama Sąjungos teisės aktais, be kita ko, pagal Direktyvą 2003/87/EB arba Reglamento (ES) Nr. 1031/2010 10 straipsnio 1 dalį.

2. Vyriausiasis administratorius užtikrina, kad kiekvienam Sąjungos registre sukurtam ATL būtų suteiktas unikalus identifikavimo kodas.

3. Prie ATL, sukurtų nuo 2021 m. sausio 1 d., nurodoma, kuriuo dešimties metų laikotarpiu, pradedant nuo 2021 m. sausio 1 d., jie buvo sukurti.

4. Vyriausiasis administratorius užtikrina, kad Sąjungos registre būtų nurodyti ATL ISIN kodai, apibrėžti ISO 6166.

5. Vadovaujantis 6 dalimi, jei valstybė narė pagal Europos Sąjungos sutarties 50 straipsnį pranešė Europos Vadovų Tarybai nusprendusi išstoti iš Sąjungos, ATL, kurie yra sukurti pagal tos valstybės narės nacionalinio ATL paskirstymo lentelę arba kuriuos numatyta parduoti tos valstybės narės paskirtoje aukcionų platformoje, žymimi šalies kodu ir turi būti atpažįstami iš sukūrimo metų.

6. Sukurti ATL šalies kodu nežymimi: a) tais metais, kuriais Sąjungos teisė tebegalioja toje valstybėje narėje iki kitų metų balandžio 30 d. arba jei gerai užtikrinama, kad ATL turi būti atsisakyta pagal teisės aktuose nustatytus reikalavimus prieš tai, kai Sutartys toje valstybėje narėje nustos galioti; b) jeigu ATL buvo sukurti tiems metams, kuriais atitiktį Direktyvai 2003/87/EB dėl išmetamųjų teršalų tais metais reikalaujama užtikrinti pagal susitarimą, kuriame nustatyta apie ketinimą išstoti iš Sąjungos pranešusios valstybės narės išstojimo tvarka, ir abiejų šalių susitarimo dėl išstojimo ratifikavimo dokumentai yra deponuoti.







3 skirsnis

Prieš parduodant aukcionuose arba paskiriant ATL atliekami pervedimai

38 straipsnis

Aukcione parduoti numatytų paprastųjų ATL pervedimas

1. Vyriausiasis administratorius, laikydamasis terminų, atitinkamos aukcione ATL parduodančios valstybės narės, atstovaujamos pagal Reglamentą (ES) Nr. 1031/2010 paskirto aukciono rengėjo, vardu iš ES bendro kiekio sąskaitos į ES aukcionų sąskaitą perveda tokį paprastųjų ATL kiekį, kuris atitinka pagal to reglamento 10 straipsnį nustatytą metinį kiekį.

2. Jei metinis kiekis pakoreguojamas laikantis Reglamento (ES) Nr. 1031/2010 14 straipsnio, vyriausiasis administratorius iš ES bendro kiekio sąskaitos į ES aukcionų sąskaitą arba atitinkamais atvejais iš ES aukcionų sąskaitos į ES bendro kiekio sąskaitą perveda atitinkamą paprastųjų ATL kiekį.

39 straipsnis

Nemokamai suteiktinų paprastųjų ATL pervedimas

Vyriausiasis administratorius, laikydamasis terminų, iš ES bendro kiekio sąskaitos į ES paskirstymo sąskaitą perveda tokį paprastųjų ATL kiekį, kuris atitinka pagal kiekvienos valstybės narės nacionalinio ATL paskirstymo lentelę nemokamai suteikiamų ATL sumą.

40 straipsnis

Aukcione parduoti numatytų aviacijos ATL pervedimas

1. Vyriausiasis administratorius, laikydamasis terminų, atitinkamos aukcione ATL parduodančios valstybės narės, atstovaujamos pagal Reglamentą (ES) Nr. 1031/2010 paskirto aukciono rengėjo, vardu iš ES aviacijos bendro kiekio sąskaitos į ES aviacijos aukcionų sąskaitą perveda tokį aviacijos ATL kiekį, kuris atitinka pagal tą reglamentą nustatytą metinį kiekį.

2. Jei metinis kiekis pakoreguojamas laikantis Reglamento (ES) Nr. 1031/2010 14 straipsnio, vyriausiasis administratorius iš ES aviacijos bendro kiekio sąskaitos į ES aviacijos aukcionų sąskaitą arba atitinkamais atvejais iš ES aviacijos aukcionų sąskaitos į ES aviacijos bendro kiekio sąskaitą perveda atitinkamą aviacijos ATL kiekį.

41 straipsnis

Nemokamai suteiktinų aviacijos ATL pervedimas

1. Vyriausiasis administratorius, laikydamasis terminų, iš ES aviacijos bendro kiekio sąskaitos į ES aviacijos paskirstymo sąskaitą perveda tokį aviacijos ATL kiekį, kuris atitinka nemokamai suteiktinų aviacijos ATL skaičių, nustatytą pagal Direktyvos 2003/87/EB 3e straipsnio 3 dalį priimtu Komisijos sprendimu.

2. Jei nemokamai suteiktinų aviacijos ATL skaičius padidinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius iš ES aviacijos bendro kiekio sąskaitos į ES aviacijos paskirstymo sąskaitą perveda papildomą aviacijos ATL kiekį, atitinkantį tą kiekį, kuriuo padidintas nemokamai suteiktinų aviacijos ATL kiekis.

3. Jei nemokamai suteiktinų aviacijos ATL skaičius sumažinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius panaikina tokį ES aviacijos paskirstymo sąskaitoje esančių aviacijos ATL kiekį, kuris atitinka kiekį, kuriuo sumažintas nemokamai suteiktinų aviacijos ATL kiekis.

42 straipsnis

Aviacijos ATL pervedimas į specialų rezervą

1. Vyriausiasis administratorius, laikydamasis terminų, iš ES aviacijos bendro kiekio sąskaitos į ES specialiojo rezervo sąskaitą perveda tokį aviacijos ATL kiekį, kuris atitinka specialiajam rezervui numatytų aviacijos ATL skaičių, nustatytą pagal Direktyvos 2003/87/EB 3e straipsnio 3 dalį priimtu sprendimu.

2. Jei specialiajam rezervui numatytų aviacijos ATL skaičius padidinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius iš ES aviacijos bendro kiekio sąskaitos į ES specialiojo rezervo sąskaitą perveda papildomą aviacijos ATL kiekį, atitinkantį tą kiekį, kuriuo padidintas specialiajam rezervui numatytų aviacijos ATL kiekis.

3. Jei specialiajam rezervui numatytų aviacijos ATL skaičius sumažinamas pagal Direktyvos 2003/87/EB 3e straipsnio 3 dalį priimtu sprendimu, vyriausiasis administratorius panaikina tokį ES specialiojo rezervo sąskaitoje esančių aviacijos ATL kiekį, kuris atitinka kiekį, kuriuo sumažintas specialiajam rezervui numatytų aviacijos ATL kiekis.

4. Jei pagal Direktyvos 2003/87/EB 3f straipsnį ATL suteikiami iš specialiojo rezervo, likęs galutinis orlaivių naudotojui tuo prekybos laikotarpiu nemokamai suteikiamų aviacijos ATL kiekis automatiškai pervedamas iš ES specialiojo rezervo sąskaitos į ES aviacijos paskirstymo sąskaitą.

43 straipsnis

Paprastųjų ATL pervedimas į ES bendro kiekio sąskaitą

Kiekvieno prekybos laikotarpio pabaigoje vyriausiasis administratorius perveda visus ES paskirstymo sąskaitoje likusius ATL į ES bendro kiekio sąskaitą.

44 straipsnis

Aviacijos ATL pervedimas į ES bendro kiekio sąskaitą

Kiekvieno prekybos laikotarpio pabaigoje vyriausiasis administratorius perveda visus ES specialiojo rezervo sąskaitoje likusius ATL į ES aviacijos bendro kiekio sąskaitą.

45 straipsnis

Aviacijos ATL panaikinimas

Vyriausiasis administratorius užtikrina, kad kiekvieno prekybos laikotarpio pabaigoje visi ES aviacijos paskirstymo sąskaitoje likę ATL būtų pervedami į Sąjungos panaikintų vienetų sąskaitą.







4 skirsnis

ATL suteikimas stacionariems įrenginiams

46 straipsnis

Nacionalinio ATL paskirstymo lentelių įtraukimas į Sąjungos registrą

1. Iki 2020 m. gruodžio 31 d. ir 2025 m. gruodžio 31 d. kiekviena valstybė narė pateikia Komisijai atitinkamai 2021–2025 m. laikotarpio ir 2026–2030 m. laikotarpio savo nacionalinio ATL paskirstymo lentelę. Valstybės narės užtikrina, kad nacionalinio ATL paskirstymo lentelėse būtų pateikta X priede nustatyta informacija.

2. Jei Komisija mano, kad nacionalinio ATL paskirstymo lentelė atitinka Direktyvą 2003/87/EB, Deleguotąjį reglamentą (ES) 2019/331 ir pagal Direktyvos 2003/87/EB 10c straipsnį Komisijos priimtus sprendimus, ji nurodo vyriausiajam administratoriui įtraukti lentelę į Sąjungos registrą. Kitu atveju ji per pagrįstą laikotarpį atmeta nacionalinio ATL paskirstymo lentelę ir apie tai nedelsdama praneša atitinkamai valstybei narei, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Ta valstybė narė per tris mėnesius pateikia Komisijai pataisytą nacionalinio ATL paskirstymo lentelę.

47 straipsnis

Nacionalinio ATL paskirstymo lentelių pakeitimai

1. Vyriausiasis administratorius užtikrina, kad bet kurie nacionalinio ATL paskirstymo lentelės pakeitimai pagal nemokamų ATL suteikimą stacionariems įrenginiams reglamentuojančias taisykles būtų atliekami Sąjungos registre.

2. Padarius pakeitimą pagal 1 dalį, nacionaliniam administratoriui, administruojančiam įrenginį, kuriam pakeitimas daro poveikį, nusiunčiamas pranešimas.

3. Valstybės narės praneša Komisijai apie savo nacionalinio ATL paskirstymo lentelės pakeitimus, susijusius su nemokamų ATL suteikimu pagal Direktyvos 2003/87/EB 10c straipsnį.

Gavusi pranešimą pagal pirmą pastraipą, Komisija, jei ji mano, kad nacionalinio ATL paskirstymo lentelės pakeitimai atitinka Direktyvos 2003/87/EB 10c straipsnį, nurodo vyriausiajam administratoriui atitinkamai pakeisti į Sąjungos registrą įtrauktą nacionalinio ATL paskirstymo lentelę. Kitu atveju ji per pagrįstą laikotarpį atmeta pakeitimus ir apie tai nedelsdama praneša atitinkamai valstybei narei, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

48 straipsnis

Nemokamas paprastųjų ATL suteikimas

1. Nacionalinis administratorius nacionalinio ATL paskirstymo lentelėje prie kiekvieno veiklos vykdytojo, kiekvienų metų ir kiekvieno X priede nustatyto teisinio pagrindo žymi, ar tais metais įrenginiui bus suteikta ATL, ar ne.

2. Vyriausiasis administratorius užtikrina, kad, remiantis atitinkama nacionalinio ATL paskirstymo lentele, Sąjungos registre paprastieji ATL iš ES paskirstymo sąskaitos būtų automatiškai pervedami į atitinkamas atidarytas ar užblokuotas veiklos vykdytojų sąskaitas, laikantis 75 straipsnyje nurodytose keitimosi duomenimis ir techninėse specifikacijose nustatytos automatinio pervedimo tvarkos.

3. Jeigu į pašalintą veiklos vykdytojo sąskaitą ATL nepervedami pagal 2 dalį, pašalinimo metų ATL nepervedami į sąskaitą ir tuomet, jei vėlesniais metais sąskaitos statusas pakeičiamas į „atidaryta“.

4. Vyriausiasis administratorius užtikrina, kad veiklos vykdytojas galėtų atlikti pervedimus perviršiniams ATL į ES paskirstymo sąskaitą grąžinti, jeigu valstybės narės nacionalinio ATL paskirstymo lentelė pagal 47 straipsnį buvo pakeista siekiant ištaisyti padėtį, susidariusią dėl to, kad veiklos vykdytojui buvo suteikta per daug ATL, ir kompetentinga institucija pareikalavo, kad veiklos vykdytojas tokius perviršinius ATL grąžintų.

5. Kompetentinga institucija gali nurodyti nacionaliniam administratoriui pervesti grąžinamus perviršinius ATL į ES paskirstymo sąskaitą, jeigu per daug ATL buvo suteikta dėl to, kad ATL veiklos vykdytojui buvo suteikti po to, kai jis nutraukė veiklą įrenginyje, su kuriuo susijęs ATL suteikimas, ir apie tai nepranešė kompetentingai institucijai.







5 skirsnis

Aviacijos ATL suteikimas orlaivių naudotojams

49 straipsnis

Nacionalinio aviacijos ATL paskirstymo lentelių pakeitimai

1. Valstybės narės praneša Komisijai apie nacionalinio aviacijos ATL paskirstymo lentelės pakeitimus.

2. Jei Komisija mano, kad nacionalinio aviacijos ATL paskirstymo lentelės pakeitimai atitinka Direktyvos 2003/87/EB nuostatas, visų pirma pagal tos direktyvos 3f straipsnio 7 dalį apskaičiuotus ir paskelbtus iš specialiojo rezervo suteikiamų aviacijos ATL kiekius, ji nurodo vyriausiajam administratoriui atitinkamai pakeisti nacionalinio aviacijos ATL paskirstymo lentelę Sąjungos registre. Kitu atveju ji per pagrįstą laikotarpį atmeta pakeitimus ir apie tai nedelsdama praneša valstybei narei, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

3. Jei susijungia orlaivių naudotojai, kurių administratoriai yra iš skirtingų valstybių narių, pakeitimą inicijuoja to orlaivių naudotojo, kuriam suteikti aviacijos ATL bus priskirti prie kitam orlaivių naudotojui suteiktų aviacijos ATL, nacionalinis administratorius. Prieš atliekant pakeitimą reikia gauti orlaivių naudotojo, prie kurio aviacijos ATL bus priskirti prie jo prijungtam orlaivių naudotojui suteikti aviacijos ATL, nacionalinio administratoriaus sutikimą.

50 straipsnis

Nemokamas aviacijos ATL suteikimas

1. Nacionalinis administratorius nacionalinio aviacijos ATL paskirstymo lentelėje prie kiekvieno orlaivių naudotojo ir kiekvienų metų žymi, ar tais metais orlaivių naudotojui bus suteikta aviacijos ATL, ar ne.

2. Vyriausiasis administratorius užtikrina, kad, remiantis atitinkama ATL paskirstymo lentele, Sąjungos registre aviacijos ATL iš ES aviacijos paskirstymo sąskaitos būtų automatiškai pervedami į atitinkamas atidarytas ar užblokuotas orlaivių naudotojų sąskaitas, laikantis 75 straipsnyje nurodytose keitimosi duomenimis ir techninėse specifikacijose nustatytos automatinio pervedimo tvarkos.

3. Jeigu galioja pagal Direktyvos 2003/87/EB 25 straipsnį sudarytas susitarimas ir pagal jį reikalaujama pervesti aviacijos ATL į orlaivių naudotojų sąskaitas kitos šiltnamio efektą sukeliančių dujų apyvartinių taršos leidimų prekybos sistemos registre, vyriausiasis administratorius, bendradarbiaudamas su kito registro administratoriumi, užtikrina, kad tie aviacijos ATL iš Sąjungos registro ES aviacijos paskirstymo sąskaitos būtų pervesti į atitinkamas sąskaitas kitame registre.

4. Jeigu galioja pagal Direktyvos 2003/87/EB 25 straipsnį sudarytas susitarimas ir pagal jį reikalaujama pervesti aviacijos ATL, priklausančius kitai šiltnamio efektą sukeliančių dujų apyvartinių taršos leidimų prekybos sistemai, į orlaivių naudotojų sąskaitas Sąjungos registre, vyriausiasis administratorius, bendradarbiaudamas su kito registro administratoriumi, užtikrina, kad, gavus už kitos šiltnamio efektą sukeliančių dujų apyvartinių taršos leidimų prekybos sistemos administravimą atsakingos kompetentingos institucijos patvirtinimą, Sąjungos registras pervestų tuos aviacijos ATL iš atitinkamų kito registro sąskaitų į orlaivių naudotojų sąskaitas Sąjungos registre.

5. Jeigu į pašalintą orlaivių naudotojo sąskaitą ATL nepervedami pagal 2 dalį, pašalinimo metų ATL nepervedami į sąskaitą ir tuomet, jei vėlesniais metais sąskaitos statusas pakeičiamas į „atidaryta“.

6. Vyriausiasis administratorius užtikrina, kad orlaivių naudotojas galėtų pervesti grąžinamus perviršinius ATL į ES aviacijos paskirstymo sąskaitą, jeigu valstybės narės nacionalinio aviacijos ATL paskirstymo lentelė pagal 49 straipsnį buvo pakeista siekiant ištaisyti padėtį, susidariusią dėl to, kad orlaivių naudotojui buvo suteikta per daug ATL, ir kompetentinga institucija pareikalavo, kad orlaivių naudotojas tokius perviršinius ATL grąžintų.

7. Kompetentinga institucija gali nurodyti nacionaliniam administratoriui pervesti grąžinamus perviršinius ATL į ES paskirstymo sąskaitą, jeigu per daug ATL buvo suteikta dėl to, kad ATL orlaivių naudotojui buvo suteikti po to, kai jis nutraukė veiklą, su kuria susijęs ATL suteikimas, ir apie tai nepranešė kompetentingai institucijai.

51 straipsnis

Aviacijos ATL grąžinimas

Kai, pervedus tam tikrų metų ATL į orlaivių naudotojų sąskaitas pagal šio reglamento 50 straipsnį, atliekami nacionalinio aviacijos ATL paskirstymo lentelės pakeitimai remiantis Direktyvos 2003/87/EB 25a straipsniu, vyriausiasis administratorius įvykdo bet kokį pervedimą, reikalaujamą pagal bet kokią pagal Direktyvos 2003/87/EB 25a straipsnį priimtą priemonę.







6 skirsnis

Aukcionai

52 straipsnis

Aukcionų lentelių įtraukimas į ESSŽ

1. Atitinkama Reglamente (ES) Nr. 1031/2010 apibrėžta atsiskaitymo sistema arba tarpuskaitos sistema per vieną mėnesį nuo aukcionų tvarkaraščio nustatymo ir iki jo paskelbimo pagal Reglamento (ES) Nr. 1031/2010 11 straipsnio 1 dalį, 13 straipsnio 1 ir 2 dalis arba 32 straipsnio 4 dalį Komisijai pateikia atitinkamą aukcionų lentelę.

Atsiskaitymo sistema arba tarpuskaitos sistema pateikia dvi kiekvienų kalendorinių metų (pradedant nuo 2012 m.) aukcionų lenteles – paprastųjų ATL pardavimo aukcione lentelę ir aviacijos ATL pardavimo aukcione lentelę, – ir užtikrina, kad aukcionų lentelėse būtų pateikta XIII priede nurodyta informacija.

2. Jei Komisija mano, kad aukcionų lentelė atitinka Reglamento (ES) Nr. 1031/2010 nuostatas, ji nurodo vyriausiajam administratoriui įtraukti ją į ESSŽ. Kitu atveju ji per pagrįstą laikotarpį atmeta lentelę ir apie tai nedelsdama praneša Reglamente (ES) Nr. 1031/2010 apibrėžtai atsiskaitymo sistemai arba tarpuskaitos sistemai, nurodydama atmetimo priežastis ir nustatydama, kokius kriterijus turi atitikti kita lentelė, kad būtų priimta. Atsiskaitymo sistema arba tarpuskaitos sistema atitinkamai per tris mėnesius pateikia Komisijai pataisytą aukcionų lentelę.

3. Kiekviena aukcionų lentelė arba pataisyta aukcionų lentelė, kuri vėliau įtraukiama į ESSŽ pagal šio straipsnio 2 dalį, yra laikoma pervedimo pavedimu, apibrėžtu Europos Parlamento ir Tarybos direktyvos 98/26/EB 2 straipsnio i punkte.

Nedarant poveikio 53 straipsnio 3 daliai, kiekvienos tokios aukcionų lentelės arba pataisytos aukcionų lentelės pateikimo Komisijai momentas yra laikomas pervedimo pavedimo įvedimo į Direktyvos 98/26/EB 2 straipsnio a punkte apibrėžtą sistemą momentu pagal tos direktyvos 3 straipsnio 3 dalį.

53 straipsnis

Aukcionų lentelių pakeitimai

1. Atitinkama Reglamente (ES) Nr. 1031/2010 apibrėžta atsiskaitymo sistema arba tarpuskaitos sistema nedelsdama praneša Komisijai apie visus būtinus aukcionų lentelės pakeitimus.

2. Jei Komisija mano, kad pataisyta aukcionų lentelė atitinka Reglamento (ES) Nr. 1031/2010 nuostatas, ji nurodo vyriausiajam administratoriui įtraukti ją į ESSŽ. Kitu atveju ji per pagrįstą laikotarpį atmeta pakeitimus ir apie tai nedelsdama praneša minėtai atsiskaitymo sistemai arba tarpuskaitos sistemai, nurodydama atmetimo priežastis ir nustatydama, kokius kriterijus turi atitikti kiti pakeitimai, kad būtų priimti.

3. Komisija gali nurodyti vyriausiajam administratoriui laikinai sustabdyti aukcionų lentelėje nurodytus ATL pervedimus, jei paaiškėja, kad pirmiau minėta atsiskaitymo sistema arba tarpuskaitos sistema nepranešė apie būtinus aukcionų lentelės pakeitimus.

54 straipsnis

ATL pardavimas aukcione

1. Komisija nurodo vyriausiajam administratoriui, laikantis terminų, aukcione ATL parduodančios valstybės narės, atstovaujamos pagal Reglamentą (ES) Nr. 1031/2010 paskirto aukciono rengėjo, prašymu paprastuosius ATL iš ES aukcionų sąskaitos ir (arba) aviacijos ATL iš ES aviacijos aukcionų sąskaitos pervesti į atitinkamą aukciono užstato pristatymo sąskaitą remiantis aukcionų lentelėmis. Atitinkamos aukciono užstato pristatymo sąskaitos turėtojas užtikrina, kad aukcione parduoti ATL būtų pervesti aukciono laimėtojams arba jų teisių perėmėjams pagal Reglamentą (ES) Nr. 1031/2010.

2. Vadovaujantis Reglamentu (ES) Nr. 1031/2010, aukciono užstato pristatymo sąskaitos įgaliotojo atstovo gali būti pareikalauta nepristatytus ATL pervesti iš aukciono užstato pristatymo sąskaitos į atitinkamai ES aukcionų sąskaitą arba ES aviacijos aukcionų sąskaitą.







7 skirsnis

Prekyba

55 straipsnis

ATL pervedimai

1. Laikantis 2 dalies, sąskaitos turėtojo prašymu vyriausiasis administratorius užtikrina, kad Sąjungos registre ATL būtų pervesti į bet kurią kitą sąskaitą, išskyrus atvejus, kai pervesti negalima dėl inicijuotojo arba gavėjo sąskaitos statuso.

2. Iš veiklos vykdytojų sąskaitų ir orlaivių naudotojų sąskaitų ATL leidžiama pervesti tik į sąskaitą, esančią patikimų sąskaitų sąraše, sudarytame pagal 23 straipsnį.

3. Veiklos vykdytojų sąskaitų arba orlaivių naudotojų sąskaitų turėtojai gali nuspręsti, kad ATL iš jų sąskaitos galima pervesti į sąskaitas, neįtrauktas į patikimų sąskaitų sąrašą, sudarytą pagal 23 straipsnį. Tokį sprendimą veiklos vykdytojų sąskaitų arba orlaivių naudotojų sąskaitų turėtojai gali atšaukti. Apie sprendimą ir sprendimo atšaukimą pranešama tinkamai pasirašytame pareiškime, kuris pateikiamas nacionaliniam administratoriui.

4. Inicijuodamas pervedimą, įgaliotasis atstovas Sąjungos registre nurodo, ar pervedimas yra dvišalis sandoris, nebent tas sandoris registruojamas rinkos prekybos vietoje arba jo tarpuskaitą atlieka pagrindinė sandorio šalis, arba tai yra pervedimas tarp skirtingų to paties sąskaitos turėtojo sąskaitų Sąjungos registre.







8 skirsnis

ATL atsisakymas

56 straipsnis

ATL atsisakymas

1. Veiklos vykdytojas arba orlaivių naudotojas atsisako ATL pasiūlydamas Sąjungos registre: a) iš atitinkamos veiklos vykdytojo arba orlaivių naudotojo sąskaitos į Sąjungos panaikintų vienetų sąskaitą pervesti nurodytą ATL skaičių; b) užregistruoti, kad tam tikro skaičiaus tam tikros rūšies pervestų ATL atsisakoma už veiklos vykdytojo įrenginio ar orlaivių naudotojo per einamąjį laikotarpį išmestų teršalų kiekį.

2. Vyriausiasis administratorius užtikrina, kad Sąjungos registre būtų užkirstas kelias siūlyti atsisakyti ATL, kurie apskaičiuojant atitikties būklės vertę pagal 33 straipsnio 1 dalį neįtraukiami.

3. Kartą atsisakyto ATL dar kartą atsisakyti negalima.

4. Jeigu galioja pagal Direktyvos 2003/87/EB 25 straipsnį sudarytas susitarimas, šio straipsnio 1, 2 ir 3 dalys taikomos vienetams, suteiktiems pagal su ES ATLPS susietą šiltnamio efektą sukeliančių dujų apyvartinių taršos leidimų prekybos sistemą.

5. Jei leidimai turi šalies kodą, kaip numatyta 37 straipsnio 5 dalyje, jų atsisakyti negalima.







9 skirsnis

ATL panaikinimas

57 straipsnis

ATL panaikinimas

1. Vyriausiasis administratorius užtikrina, kad Sąjungos registre būtų patenkintas sąskaitos turėtojo pagal Direktyvos 2003/87/EB 12 straipsnio 4 dalį pateiktas prašymas panaikinti jo sąskaitose esančius ATL: a) iš atitinkamos sąskaitos į Sąjungos panaikintų vienetų sąskaitą pervedant nurodytą ATL skaičių; b) pervestų ATL skaičių užregistruojant kaip einamaisiais metais panaikintų ATL skaičių.

2. Panaikintų ATL negalima užregistruoti kaip atsisakytų atsiskaitant už bet kokį išmestų teršalų kiekį.







10 skirsnis

Sandorių atšaukimas

58 straipsnis

Galutiniais patvirtintų veiksmų, inicijuotų per klaidą, atšaukimas

1. Jeigu sąskaitos turėtojas arba sąskaitos turėtojo vardu veikiantis nacionalinis administratorius netyčia ar per klaidą inicijavo vieną iš 2 dalyje nurodytų sandorių, sąskaitos turėtojas rašytiniu prašymu gali pasiūlyti savo sąskaitos administratoriui atšaukti užbaigtą sandorį. Prašymą turi tinkamai pasirašyti sąskaitos turėtojo įgaliotasis atstovas arba atstovai, kurie yra įgalioti inicijuoti tos rūšies sandorį, kurį norima atšaukti, ir jis turi būti išsiųstas per dešimt darbo dienų nuo veiksmo patvirtinimo galutiniu. Prašyme turi būti teiginys, kad sandoris inicijuotas per klaidą ar netyčia.

2. Sąskaitų turėtojai gali pasiūlyti atšaukti šiuos sandorius: a) ATL atsisakymo; b) ATL panaikinimo.

3. Jeigu sąskaitos administratorius nustato, kad prašymas atitinka 1 dalies sąlygas, ir prašymui pritaria, jis gali pasiūlyti atšaukti sandorį Sąjungos registre.

4. Jei nacionalinis administratorius netyčia ar per klaidą inicijavo kurį nors iš 5 dalyje nurodytų sandorių, jis rašytiniu prašymu gali pasiūlyti vyriausiajam administratoriui atšaukti užbaigtą sandorį. Prašyme turi būti teiginys, kad sandoris inicijuotas per klaidą ar netyčia.

5. Nacionaliniai administratoriai gali pasiūlyti atšaukti šiuos sandorius: a) paprastųjų ATL paskirstymo; b) aviacijos ATL paskirstymo.

6. Vyriausiasis administratorius užtikrina, kad Sąjungos registre būtų priimtas vadovaujantis 1 dalimi pateiktas pasiūlymas atšaukti sandorį, būtų užblokuojami vienetai, kurie turi būti pervedami atšaukiant sandorį, ir būtų perduodamas pasiūlymas vyriausiajam administratoriui, jei tenkinamos visos šios sąlygos: a) ATL atsisakymo arba panaikinimo sandoris, kurį norima atšaukti, buvo atliktas ne daugiau kaip prieš 30 darbo dienų iki sąskaitos administratoriaus pagal 3 dalį pateikto pasiūlymo; b) atšaukus ATL atsisakymo sandorį nė vienas veiklos vykdytojas ar orlaivių naudotojas netaptų nevykdančiu reikalavimų.

7. Vyriausiasis administratorius užtikrina, kad Sąjungos registre būtų priimtas vadovaujantis 4 dalimi pateiktas pasiūlymas atšaukti sandorį, būtų užblokuojami vienetai, kurie turi būti pervedami atšaukiant sandorį, ir būtų perduodamas pasiūlymas vyriausiajam administratoriui, jei tenkinamos šios sąlygos: a) sandorio, kurį norima atšaukti, paskirties sąskaitoje dar yra atliekant sandorį, kurį norima atšaukti, panaudotų atitinkamos rūšies vienetų atitinkamas skaičius; b) paprastųjų ATL paskirstymas, kurį norima atšaukti, buvo atliktas po įrenginio leidimo atšaukimo datos arba po to, kai įrenginio veikla buvo visiškai ar iš dalies nutraukta.

8. Vyriausiasis administratorius užtikrina, kad Sąjungos registre būtų atšauktas sandoris, naudojant tos pačios rūšies vienetus sandorio, kurį norima atšaukti, paskirties sąskaitoje.







3 SKYRIUS

Sąsajos su kitomis šiltnamio efektą sukeliančių dujų apyvartinių taršos leidimų prekybos sistemomis

59 straipsnis

Susiejimo susitarimų įgyvendinimas

Vyriausiasis administratorius gali sukurti sąskaitas bei veiksmus ir tinkamu laiku vykdyti sandorius ir kitas operacijas, siekdamas įgyvendinti pagal Direktyvos 2003/87/EB 25 ir 25a straipsnius sudarytus susitarimus ir nustatytas priemones.

▼M1







IIA ANTRAŠTINĖ DALIS

SPECIALIOSIOS PAGAL REGLAMENTUS (ES) 2018/842 IR (ES) 2018/841 VYKDOMŲ SANDORIŲ APSKAITOS NUOSTATOS







1 SKYRIUS

Sandoriai pagal Reglamentą (ES) 2018/842

59a straipsnis

MITKV sukūrimas

1. Reikalavimų vykdymo laikotarpio pradžioje vyriausiasis administratorius: a) ES PPR MITKV bendro kiekio sąskaitoje sukuria tokį MITKV skaičių, kuris atitinka visų to reikalavimų vykdymo laikotarpio metų visų valstybių narių metinių išmetamųjų teršalų kvotų, nustatytų Reglamento (ES) 2018/842 10 straipsnio 2 dalyje ir sprendimuose, priimtuose pagal Reglamento (ES) 2018/842 4 straipsnio 3 dalį ir 10 straipsnį, sumą; b) ES II priedo MITKV bendro kiekio sąskaitoje sukuria tokį MITKV skaičių, kuris atitinka visų to reikalavimų vykdymo laikotarpio metų visų reikalavimus atitinkančių valstybių narių metinių išmetamųjų teršalų kvotų, nustatytų sprendimuose, priimtuose pagal Reglamento (ES) 2018/842 4 straipsnio 3 ir 4 dalis, remiantis procentinėmis dalimis, kurias valstybės narės praneša pagal to reglamento 6 straipsnio 3 dalį, sumą.

2. Vyriausiasis administratorius užtikrina, kad Sąjungos registre kiekvienam sukurtam MITKV būtų suteiktas unikalus identifikavimo kodas.

59b straipsnis

Metinės išmetamųjų teršalų kvotos vienetai

MITKV valstybės narės naudoja siekdamos laikytis išmetamųjų ŠESD kiekio mažinimo reikalavimų pagal Reglamento (ES) 2018/842 4 straipsnį ir vykdyti įsipareigojimus pagal Reglamento (ES) 2018/841 4 straipsnį. Jie gali būti pervedami tik Reglamento (ES) 2018/842 5 straipsnio 1–5 dalyse, 6 straipsnyje, 9 straipsnio 2 dalyje ir 11 straipsnyje, taip pat Reglamento (ES) 2018/841 12 straipsnio 1 dalyje nustatytomis sąlygomis.

59c straipsnis

MITKV pervedimas į kiekvieną PPR atitikties sąskaitą

1. Reikalavimų vykdymo laikotarpio pradžioje vyriausiasis administratorius iš ES PPR MITKV bendro kiekio sąskaitos į atitinkamą PPR atitikties sąskaitą perveda tokį MITKV skaičių, kuris atitinka kiekvienai valstybei narei kiekvieniems metams skirtą metinę išmetamųjų teršalų kvotą, nustatytą Reglamento (ES) 2018/842 10 straipsnio 2 dalyje ir sprendimuose, priimtuose pagal Reglamento (ES) 2018/842 4 straipsnio 3 dalį ir 10 straipsnį.

2. Jei pagal Reglamento (ES) Nr. 389/2013 31 straipsnį uždarant valstybės narės 2020 m. SPP atitikties sąskaitą bendras išmestas ŠESD kiekis, išreikštas anglies dioksido ekvivalento tonomis, toje SPP atitikties sąskaitoje viršija visų MITKV, tarptautinių kreditų, LPTMV ir IPTMV sumą, perteklinis ŠESD kiekis, padaugintas iš Sprendimo 406/2009/EB 7 straipsnio 1 dalies a punkte nurodyto mažinimo koeficiento, atimamas iš MITKV skaičiaus, pervedamo į valstybės narės 2021 m. PPR atitikties sąskaitą pagal šio straipsnio 1 dalį.

59d straipsnis

Šiltnamio efektą sukeliančių dujų kiekio duomenų įrašymas

1. Gavęs daugumos valstybių narių reikalavimų vykdymo laikotarpio tam tikrų metų atitinkamus peržiūrėtus išmesto ŠESD kiekio duomenis, vyriausiasis administratorius nedelsdamas kiekvienai valstybei narei į jos PPR atitikties sąskaitą įrašo bendrą tam tikrų to reikalavimų vykdymo laikotarpio metų atitinkamą peržiūrėtą ŠESD kiekį, išreikštą anglies dioksido ekvivalento tonomis.

2. Be to, vyriausiasis administratorius visų valstybių narių tam tikrų metų atitinkamų peržiūrėtų ŠESD kiekio duomenų sumą įrašo į ES PPR MITKV bendro kiekio sąskaitą.

59e straipsnis

PPR atitikties sąskaitos balanso apskaičiavimas

1. Įrašęs atitinkamus ŠESD kiekio duomenis pagal 59d straipsnį, vyriausiasis administratorius užtikrina, kad Sąjungos registre būtų apskaičiuotas atitinkamos PPR atitikties sąskaitos balansas: atitinkamoje PPR atitikties sąskaitoje iš visų MITKV sumos būtų atimtas joje nurodytas bendras peržiūrėtas ŠESD kiekis, išreikštas anglies dioksido ekvivalento tonomis.

2. Vyriausiasis administratorius užtikrina, kad Sąjungos registre būtų rodomas kiekvienos PPR atitikties sąskaitos balansas.

59f straipsnis

Atitikties būklės vertės nustatymas

1. Vyriausiasis administratorius užtikrina, kad praėjus 6 mėnesiams nuo atitinkamų ŠESD kiekio 2025 m. ir 2030 m. duomenų įrašymo pagal šio reglamento 59d straipsnį dienos Sąjungos registre būtų nustatyta kiekvienos PPR atitikties sąskaitos 2021 m. ir 2026 m. atitikties būklės vertė, apskaičiuojama sudėjus visus MITKV, kreditus pagal Direktyvos 2003/87/EB 24a straipsnį ir TMŽNV ir iš jų sumos atėmus toje pačioje PPR atitikties sąskaitoje įrašytą bendrą peržiūrėtą ŠESD kiekį, išreikštą anglies dioksido ekvivalento tonomis.

2. Vyriausiasis administratorius užtikrina, kad praėjus vienam mėnesiui nuo tos dienos, kai nustatoma praėjusių metų atitikties būklės vertė, Sąjungos registre būtų nustatyta kiekvienos PPR atitikties sąskaitos atitikties būklės vertė kiekvieniems 2022–2025 m. laikotarpio ir kiekvieniems 2027–2030 m. laikotarpio metams: ji apskaičiuojama sudėjus visus MITKV, kreditus pagal Direktyvos 2003/87/EB 24a straipsnį ir TMŽNV ir iš jų sumos atėmus toje pačioje PPR atitikties sąskaitoje įrašytą bendrą peržiūrėtą ŠESD kiekį, išreikštą anglies dioksido ekvivalento tonomis.

Vyriausiasis administratorius užtikrina, kad Sąjungos registre būtų įrašyta kiekvienos PPR atitikties sąskaitos atitikties būklės vertė.

59g straipsnis

Reglamento (ES) 2018/842 9 straipsnio 1 dalies a ir b punktų taikymas

1. Jeigu pagal šio reglamento 59f straipsnį nustatyta atitikties būklės vertė yra neigiama, vyriausiasis administratorius užtikrina, kad perteklinis ŠESD kiekis, išreikštas anglies dioksido ekvivalento tonomis ir padaugintas iš Reglamento (ES) 2018/842 9 straipsnio 1 dalies a punkte nurodyto koeficiento 1,08, Sąjungos registre būtų pervestas iš tų metų valstybės narės PPR atitikties sąskaitos į jos ateinančių metų PPR atitikties sąskaitą.

2. Kartu vyriausiasis administratorius užblokuoja tos valstybės narės visų likusių reikalavimų vykdymo laikotarpio metų PPR atitikties sąskaitas.

3. Vyriausiasis administratorius užblokuotą PPR atitikties sąskaitą atblokuoja visiems likusiems reikalavimų vykdymo laikotarpio metams tais metais, kuriais pagal 59f straipsnį nustatyta atitikties būklės vertė tampa lygi nuliui arba teigiama.

59h straipsnis

Naudojimasis Reglamento (ES) 2018/842 6 straipsnyje numatytomis lankstumo priemonėmis

Vyriausiasis administratorius užtikrina, kad valstybės narės prašymu Sąjungos registre MITKV būtų pervesti iš ES II priedo MITKV bendro kiekio sąskaitos į tos valstybės narės reikalavimų vykdymo laikotarpio tam tikrų metų PPR atitikties sąskaitą. Tokie pervedimai nevykdomi bet kuriuo iš šių atvejų:

a) valstybės narės prašymas pateikiamas prieš apskaičiuojant PPR atitikties sąskaitos balansą arba jau nustačius atitinkamų metų atitikties būklės vertę;

b) prašymą pateikusi valstybė narė neįtraukta į Reglamento (ES) 2018/842 II priedo sąrašą;

c) prašomas kiekis yra didesnis, nei tai valstybei narei liko Reglamento (ES) 2018/842 II priedo vienetų iš kiekio, nustatyto sprendimuose, priimtuose pagal Reglamento (ES) 2018/842 4 straipsnio 3 ir 4 dalis, ir patikslinto atsižvelgiant į bet kokį to kiekio mažinimą pagal to reglamento 6 straipsnio 3 dalies antrą pastraipą;

d) prašomas kiekis yra didesnis negu tų metų išmetamųjų ŠESD kiekio perteklius, kuris apskaičiuojamas atsižvelgiant į MITKV kiekį, pervestą iš tos valstybės narės tų metų PPR atitikties sąskaitos į jos LULUCF atitikties sąskaitą pagal 59x straipsnio 3 dalį arba 59za straipsnio 2 dalį.

59i straipsnis

MITKV pasiskolinimas

Vyriausiasis administratorius užtikrina, kad valstybės narės prašymu Sąjungos registre į tos valstybės narės atitinkamo reikalavimų vykdymo laikotarpio einamųjų metų PPR atitikties sąskaitą būtų pervesta MITKV iš jos to reikalavimų vykdymo laikotarpio ateinančių metų PPR atitikties sąskaitos. Tokie pervedimai nevykdomi bet kuriuo iš šių atvejų:

a) valstybės narės prašymas pateikiamas prieš apskaičiuojant PPR atitikties sąskaitos balansą arba jau nustačius atitinkamų metų atitikties būklės vertę;

b) prašomas kiekis yra didesnis nei 10 % ateinančių metų metinės išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį 2021–2025 metams, ir 5 % ateinančių metų metinės išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį 2026–2029 metams.

59j straipsnis

MITKV rezervavimas

Vyriausiasis administratorius užtikrina, kad valstybės narės prašymu Sąjungos registre iš tos valstybės narės reikalavimų vykdymo laikotarpio tam tikrų metų PPR atitikties sąskaitos būtų pervesta MITKV į jos bet kurių vėlesnių reikalavimų vykdymo laikotarpio metų PPR atitikties sąskaitą. Tokie pervedimai nevykdomi bet kuriuo iš šių atvejų:

a) valstybės narės prašymas pateikiamas prieš apskaičiuojant tam tikrų metų PPR atitikties sąskaitos balansą,

b) jei prašymas teikiamas dėl 2021 metų – prašomas skaičius viršija pagal 59e straipsnį apskaičiuotą sąskaitos teigiamą balansą;

c) jei prašymas teikiamas dėl 2022–2029 metų – prašomas skaičius viršija pagal šio reglamento 59e straipsnį apskaičiuotą teigiamą sąskaitos balansą arba 30 % tos valstybės narės iki tų metų sukauptos bendros metinės išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį;

d) pervedimas negali būti įvykdytas dėl PPR atitikties sąskaitos, iš kurios inicijuojamas pervedimas, statuso.

59k straipsnis

Taršos mažinimo dėl žemės naudojimo vienetų naudojimas

Vyriausiasis administratorius užtikrina, kad valstybės narės prašymu Sąjungos registre iš valstybės narės LULUCF atitikties sąskaitos būtų pervesta taršos mažinimo dėl žemės naudojimo vienetų (TMŽNV) į tos valstybės narės PPR atitikties sąskaitą. Tokie pervedimai nevykdomi bet kuriuo iš šių atvejų:

a) prašomas skaičius viršija turimų TMŽNV, kurie gali būti pervesti į PPR atitikties sąskaitą pagal 59x straipsnį, skaičių arba likusį jų skaičių;

b) prašomas skaičius viršija vienetų, kuriais disponuojama pagal Reglamento (ES) 2018/842 III priedą, skaičių arba likusį jų skaičių;

c) prašomas skaičius viršija atitinkamų metų išmetamųjų ŠESD kiekį, atėmus tų metų MITKV skaičių, nustatytą pagal Reglamento (ES) 2018/842 10 straipsnio 2 dalį ir sprendimus, priimtus pagal to reglamento 4 straipsnio 3 dalį ir 10 straipsnį, ir atėmus visų iš ankstesnių metų į einamuosius arba bet kuriuos vėlesnius metus pagal šio reglamento 59j straipsnį perkeltų MITKV sumą;

d) valstybė narė nepateikė savo ataskaitos pagal Reglamento (ES) Nr. 525/2013 7 straipsnio 1 dalies antrą pastraipą dėl savo ketinimo pasinaudoti Reglamento (ES) 2018/842 7 straipsnyje nustatyta lankstumo priemone;

e) valstybė narė nesilaikė Reglamento (ES) 2018/841 reikalavimų;

f) pervedimas inicijuotas prieš apskaičiuojant tos valstybės narės LULUCF atitikties sąskaitos balansą arba jau nustačius to reikalavimų vykdymo laikotarpio atitikties būklės vertę pagal 59u ir 59za straipsnius;

g) pervedimas inicijuotas prieš apskaičiuojant tos valstybės narės PPR atitikties sąskaitos balansą arba jau nustačius tų metų atitikties būklės vertę.

59l straipsnis

Valstybės narės metinės išmetamųjų teršalų kvotos pervedimas ex ante

Vyriausiasis administratorius užtikrina, kad valstybės narės prašymu Sąjungos registre iš tos valstybės narės tam tikrų metų PPR atitikties sąskaitos būtų pervesta MITKV į kitos valstybės narės PPR atitikties sąskaitą. Tokie pervedimai nevykdomi bet kuriuo iš šių atvejų:

a) jei prašymas teikiamas dėl 2021–2025 metų – prašomas skaičius viršija inicijuojančiosios valstybės narės tų metų išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį, penkis procentus arba likusį disponuojamą skaičių;

b) jei prašymas teikiamas dėl 2026–2030 metų – prašomas skaičius viršija inicijuojančiosios valstybės narės tų metų išmetamųjų teršalų kvotos, nustatytos pagal Reglamento (ES) 2018/842 4 straipsnio 3 dalį ir 10 straipsnį, dešimt procentų arba likusį disponuojamą skaičių;

c) valstybė narė paprašė pervesti vienetus į metų, einančių prieš atitinkamus metus, PPR atitikties sąskaitą;

d) pervedimas negali būti įvykdytas dėl PPR atitikties sąskaitos, iš kurios inicijuojamas pervedimas, statuso.

59m straipsnis

Pervedimai po PPR atitikties sąskaitos balanso apskaičiavimo

Vyriausiasis administratorius užtikrina, kad valstybės narės prašymu Sąjungos registre iš tos valstybės narės tam tikrų metų PPR atitikties sąskaitos būtų pervesta MITKV į kitos valstybės narės PPR atitikties sąskaitą. Tokie pervedimai nevykdomi bet kuriuo iš šių atvejų:

a) valstybės narės prašymas pateikiamas prieš apskaičiuojant sąskaitos balansą pagal 59e straipsnį;

b) prašomas skaičius viršija pagal 59e straipsnį apskaičiuotą teigiamą sąskaitos balansą arba likusį skaičių;

c) pervedimas negali būti įvykdytas dėl PPR atitikties sąskaitos, iš kurios inicijuojamas pervedimas, statuso.

59n straipsnis

Saugos rezervas

Įrašęs reikiamus 2030 m. išmetamųjų ŠESD kiekio duomenis pagal šio reglamento 59d straipsnį, vyriausiasis administratorius ES PPR saugos rezervo sąskaitoje sukuria papildomą skaičių MITKV, kuris lygus skirtumui tarp: 70 % visų valstybių narių peržiūrėto 2005 m. išmesto ŠESD kiekio, nustatyto vadovaujantis metodika, nustatyta pagal Reglamento (ES) 2018/842 4 straipsnio 3 dalį priimtame sprendime, sumos ir visų valstybių narių 2030 m. atitinkamų peržiūrėtų ŠESD kiekių sumos. Šis skaičius turi būti tarp 0 ir 105 mln. MITKV.

59o straipsnis

Pirmas saugos rezervo paskirstymo etapas

1. Vyriausiasis administratorius užtikrina, kad valstybės narės prašymu Sąjungos registre iš ES PPR saugos rezervo būtų pervesta MITKV į tos valstybės narės nurodytų 2026–2030 m. laikotarpio metų tos valstybės narės PPR atitikties sąskaitą. Tokie pervedimai nevykdomi bet kuriuo iš šių atvejų: a) prašoma pervesti į kitų metų nei 2026–2030 m. PPR atitikties sąskaitą; b) valstybės narės prašymas pateikiamas prieš apskaičiuojant 2030 m. sąskaitos balansą; c) valstybės narės prašymas pateikiamas vėliau nei likus 6 savaitėms iki 2026 m. PPR atitikties sąskaitos atitikties būklės vertės nustatymo; d) prašymą pateikė valstybė narė, kuri neįtraukta į sprendime, paskelbtame pagal Reglamento (ES) 2018/842 11 straipsnio 5 dalį, pateiktą sąrašą; e) prašomas skaičius viršija 20 % bendro kiekio, kuriuo ta valstybė narė viršijo tikslą 2013–2020 m. laikotarpiu ir kuris nustatytas sprendime, paskelbtame pagal Reglamento (ES) 2018/842 11 straipsnio 5 dalį, arba pagal šio straipsnio 3 dalį sumažintą skaičių, arba likusį disponuojamą skaičių; f) kitoms valstybėms narėms pagal 59l ir 59m straipsnius parduotų MITKV skaičius viršija iš kitų valstybių narių pagal 59l ir 59m straipsnius įsigytų MITKV skaičių; g) prašomas skaičius viršija tų metų išmetamųjų ŠESD kiekio perteklių atsižvelgus į: i) tų metų MITKV skaičių, nustatytą sprendimuose, priimtuose pagal Reglamento (ES) 2018/842 4 straipsnio 3 dalį ir 10 straipsnį; ii) tais metais pagal 59l ir 59m straipsnius į PPR atitikties sąskaitą įsigytų arba iš tos sąskaitos parduotų MITKV skaičių; iii) bendrą MITKV, kurie pervesti iš ankstesnių metų į einamuosius metus arba bet kuriuos vėlesnius metus pagal 59j straipsnį, sumą; iv) bendrą MITKV, kuriuos leidžiama skolintis tais metais pagal 59i straipsnį, sumą; v) turimų TMŽNV, kurie gali būti pervesti į PPR atitikties sąskaitas pagal 59x straipsnį, skaičių arba likusį disponuojamą jų skaičių pagal 59m straipsnį.

2. Likus šešioms savaitėms iki 2026 m. atitikties būklės vertės nustatymo vyriausiasis administratorius užtikrina, kad Sąjungos registre būtų apskaičiuota ir rodoma bendra MITKV, kurių paprašė visos valstybės narės pagal 1 dalį, suma.

3. Jei 2 dalyje nurodyta suma yra didesnė nei bendras ES PPR saugos rezervo sąskaitoje esančių MITKV skaičius, vyriausiasis administratorius užtikrina, kad Sąjungos registre kiekvienai prašančiai valstybei narei būtų pervedami proporcingai sumažinti MITKV skaičiai.

4. Vyriausiasis administratorius užtikrina, kad Sąjungos registre tie skaičiai būtų proporcingai sumažinti prašomą skaičių padauginant iš bendro ES PPR saugos rezerve esančių MITKV skaičiaus dalies ir iš bendro visų valstybių narių pagal 1 dalį prašomo skaičiaus.

59p straipsnis

Antras saugos rezervo paskirstymo etapas

1. Jei 59o straipsnio 2 dalyje nurodyta suma yra mažesnė nei bendras ES PPR saugos rezervo sąskaitoje esančių MITKV skaičius, vyriausiasis administratorius užtikrina, kad Sąjungos registre būtų priimami papildomi valstybių narių prašymai, su sąlyga, kad: a) valstybė narė prašymą pateikia ne anksčiau kaip likus šešioms savaitėms iki 2026 m. atitikties būklės vertės nustatymo, bet ne vėliau kaip likus 3 savaitėms iki 2026 m. atitikties būklės vertės nustatymo; b) prašymą teikianti valstybė narė yra įtraukta į sprendime, paskelbtame pagal Reglamento (ES) 2018/842 11 straipsnio 5 dalį, pateiktą sąrašą; c) kitoms valstybėms narėms pagal 59l ir 59m straipsnius parduotų MITKV skaičius neviršija iš kitų valstybių narių pagal 59l ir 59m straipsnius įsigytų MITKV skaičiaus; d) pervestinas skaičius neviršija tų metų išmetamųjų ŠESD kiekio pertekliaus, atsižvelgiant į visus kiekius, išvardytus 59o straipsnio 1 dalies g punkte, ir MITKV skaičių, gautą pagal 59o straipsnį.

2. Jei visuose galiojančiuose prašymuose nurodytų skaičių suma yra didesnė už likusį bendrą skaičių, vyriausiasis administratorius užtikrina, kad Sąjungos registre pagal kiekvieną galiojantį prašymą pervestinas skaičius būtų apskaičiuojamas taip: bendras ES PPR saugos rezervo sąskaitoje likęs MITKV skaičius padauginamas iš konkrečiame prašyme nurodyto skaičiaus ir visuose 1 dalies reikalavimus atitinkančiuose prašymuose nurodytų skaičių sumos santykio.

59q straipsnis

Korekcijos

1. Jei atliekamos korekcijos pagal Reglamento (ES) 2018/842 10 straipsnį arba bet kokie kiti šio reglamento 59a straipsnyje nurodytos sumos pakeitimai, dėl kurių reikalavimų vykdymo laikotarpiu padidėtų valstybės narės metinė išmetamųjų teršalų kvota, vyriausiasis administratorius ES PPR MITKV bendro kiekio sąskaitoje sukuria atitinkamą skaičių MITKV ir perveda jį į reikiamos valstybės narės atitinkamą PPR atitikties sąskaitą.

2. Jei atliekamos korekcijos pagal Reglamento (ES) 2018/842 10 straipsnį arba bet kokie kiti šio reglamento 59a straipsnyje nurodytos sumos pakeitimai, dėl kurių reikalavimų vykdymo laikotarpiu sumažėtų valstybės narės metinė išmetamųjų teršalų kvota, vyriausiasis administratorius atitinkamą MITKV skaičių perveda iš valstybės narės atitinkamos PPR atitikties sąskaitos į PPR panaikintų vienetų sąskaitą.

3. Valstybei narei pranešus apie procentinio dydžio sumažinimą pagal Reglamento (ES) 2018/842 6 straipsnio 3 dalies antrą pastraipą ir po to atitinkamai pakeitus skaičius, nurodytus sprendime, priimtame pagal Reglamento (ES) 2018/842 4 straipsnio 3 dalį, vyriausiasis administratorius perveda atitinkamą MITKV skaičių iš ES II priedo MITKV bendro kiekio sąskaitos į PPR panaikintų vienetų sąskaitą. Atitinkamai pakoreguojamas skaičius, kuriuo ta valstybė narė disponuoja pagal Reglamento (ES) 2018/842 6 straipsnį.

59r straipsnis

Anksčiau rezervuotų MITKV pervedimas

Vyriausiasis administratorius užtikrina, kad valstybės narės prašymu Sąjungos registre į tos valstybės narės reikalavimų vykdymo laikotarpio tam tikrų metų PPR atitikties sąskaitą būtų pervesta MITKV iš jos bet kurių vėlesnių to paties reikalavimų vykdymo laikotarpio metų PPR atitikties sąskaitos. Toks pervedimas neatliekamas, jeigu:

a) PPR atitikties sąskaitoje, iš kurios norima atlikti pervedimą, yra mažiau pagal 59j straipsnį pervestų (rezervuotų) MITKV, nei prašoma pervesti;

b) valstybė narė prašymą pateikia prieš apskaičiuojant PPR atitikties sąskaitos, iš kurios ketinama atlikti pervedimą, balansą arba jau nustačius tos sąskaitos atitikties būklės vertę.

59s straipsnis

Pervedimų vykdymas ir atšaukimas

1. Visiems šioje antraštinėje dalyje nurodytiems sandoriams taikomi 34, 35 ir 55 straipsniai.

2. Per klaidą inicijuoti pervedimai į PPR atitikties sąskaitas gali būti atšaukti nacionalinio administratoriaus prašymu. Tokiais atvejais taikomos 62 straipsnio 4, 6, 7 ir 8 dalys.

▼B







III ANTRAŠTINĖ DALIS

BENDROSIOS TECHNINĖS NUOSTATOS







1 SKYRIUS

Sąjungos registro ir ESSŽ techniniai reikalavimai







1 skirsnis

Prieinamumas

60 straipsnis

Sąjungos registro ir ESSŽ prieinamumas ir patikimumas

1. Vyriausiasis administratorius imasi visų tinkamų priemonių siekdamas užtikrinti, kad: a) sąskaitų turėtojo atstovai ir nacionaliniai administratoriai turėtų prieigą prie Sąjungos registro 24 valandas per parą, 7 dienas per savaitę; b) 6 straipsnyje nurodyti Sąjungos registrą ir ESSŽ jungiantys ryšių kanalai veiktų 24 valandas per parą, 7 dienas per savaitę; c) būtų numatyta atsarginė aparatinė ir programinė įranga, kuri būtų naudojama sugedus pagrindinei aparatinei ir programinei įrangai; d) Sąjungos registras ir ESSŽ greitai reaguotų į sąskaitų turėtojų atstovų prašymus.

2. Vyriausiasis administratorius užtikrina, kad Sąjungos registre ir ESSŽ būtų patikimos visų reikiamų duomenų išsaugojimo sistemos ir tvarka, kad įvykus gedimui ar avarijai būtų galima kuo greičiau atkurti visus duomenis ir operacijas.

3. Vyriausiasis administratorius užtikrina, kad Sąjungos registras ir ESSŽ veiktų su kuo mažesniais pertrūkiais.

61 straipsnis

Paga